95 peratus kes di Tebing Barat dari varian Delta

RAMALLAH, 29 Zulhijjah 1442H, Ahad – Sebanyak 95 peratus kes jangkitan COVID-19 yang direkodkan di Tebing Barat baru-baru ini berpunca daripada varian berbahaya Delta, menurut pegawai kanan Palestin.

Menteri Kesihatan, Mai al-Kaila berkata, varian Delta dipercayai mula merebak di semua bandar di Tebing Barat, di mana 95 peratus kes direkodkan adalah berpunca daripada strain baharu itu.

Beliau berkata, keadaan itu bagaimanapun tidak memerlukan Tebing Barat untuk menguatkuasakan perintah berkurung, namun kementerian kesihatan masih memerlukan bantuan untuk mengawal penularan.

Al-Kaila berkata, menjaga bandar, memastikan sektor ekonomi dibuka dan melanjutkan operasi pendidikan di sekolah memerlukan tanggungjawab masyarakat melalui kesedaran bersama dalam mencegah wabak merebak secara meluas.

“Kes-kes yang direkodkan di Palestin menyaksikan sedikit peningkatan, dan lekuk jangkitan juga meningkat berbanding sebelumnya,” kata Al-Kaila yang mengesahkan ia petanda wilayah itu kini berada di gelombang keempat COVID-19.

Justeru, beliau meminta setiap rakyat Palestin yang berusia 18 tahun dan ke atas untuk segera mendapatkan vaksinasi di Tebing Barat dan Semenanjung Gaza, selain mematuhi etika pemakaian pelitup muka dan menjaga penjarakan fizikal.

Semalam, kementerian kesihatan melaporkan 136 kes baharu COVID-19 dengan 33 pesakit pulih dalam tempoh 24 jam terakhir.

Kementerian turut memaklumkan sebanyak 608,155 penduduk di Tebing Barat dan Semenanjung Gaza telah mendapatkan suntikan vaksin setakat ini, termasuk 423,340 individu lengkap dos kedua mereka.-  Agensi


Syor guna nisbah 1 guru 25 murid kekang isu lambakan siswazah

BANGI, 17 Safar 1442H, Isnin – Kementerian Pendidikan Malaysia (KPM) dan Suruhanjaya Perkhidmatan Pelajaran (SPP) diminta segera menangani isu kelewatan panggilan temuduga guru Interim, setelah mereka tamat menjalani Program Diploma Perguruan Malaysia-Kursus Dalam Cuti (PDPM-KDC).

Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, ada di kalangan mereka yang sudah lama menunggu panggilan temuduga melebihi dua tahun ke atas, terutama siswazah lepasan universiti awam.

Katanya, terdapat satu data menarik daripada laporan yang dikeluarkan Gerakan Graduan Pendidikan Universiti Awam, ‘Analisis Data Graduan Pendidikan Universiti Awam’, yang mana menyatakan seramai 1,738 graduan universiti masih tidak dipanggil temuduga SPP kerana mereka baru sahaja menamatkan pengajian.

“Jadi memang ada benarnya negara kita sedang menghadapi masalah lambakan graduan dan siswazah pendidikan yang masih belum mendapat panggilan temuduga SPP.

“… di samping penawaran guru tetap dan penempatan di sekolah-sekolah yang dilihat agak terhad bagi menampung lambakan ini,” katanya seperti dilapor Bernama, hari ini.

Ustaz Mohd Azizee turut menghurai data mengenai status kekosongan sebanyak 5,628 jawatan guru tetap di SK dan 1,125 jawatan di SJKC seluruh negara seperti yang didedahkan bekas Timbalan Menteri Pendidikan, Teo Nie Ching pada 13 Februari 2020.

Daripada jumlah itu, katanya, hanya 2,482 guru Interim mendapat tempat di SK dan 480 orang lagi di SJKC.

“Jika dilihat data yang lebih besar pula berkaitan tawaran jawatan DG41 dan DG29 di Semenanjung Malaysia, Sabah dan Sarawak setakat 2018, jumlah pemohon ialah 28,401 orang.

“… yang dipanggil temuduga ialah 5,549 orang, dan yang berjaya mendapat tawaran penempatan hanyalah 3,115 orang.

“Jadi dapatlah kita bayangkan betapa ramai lagi siswazah pendidikan yang masih menunggu masa untuk terima tawaran temuduga SPP dan diserap masuk sebagai PPP bagi gred DG41 dan DG29,” katanya.

Bagaimanapun, Ustaz Mohd Azizee tetap menasihatkan agar mereka dapat bersabar dan terus mengajar di sekolah yang ditetapkan.

Manakala, KPM dan SPP juga perlu memastikan tiada yang ketinggalan untuk diserap ke jawatan tetap setelah selesai temuduga dan lantikan tetap, katanya.

Dalam pada itu, beliau turut menyarankan KPM meneliti dan berbincang dengan pihak universiti untuk memansuhkan atau menggantikan beberapa Program Ijazah Sarjana Muda Pendidikan yang semakin kurang relevan dengan landskap pendidikan semasa serta tidak memerlukan bilangan guru yang ramai.

Beliau juga mengesyorkan IPTA memberi penekanan serius dalam menghasilkan lebih ramai graduan Ijazah Sarjana Muda Pendidikan menjurus pada kurikulum Sains, Teknologi, Kejuruteraan dan Matematik (STEM).

Selain itu, katanya, KPM perlu menilai kembali pengunjuran nisbah pengambilan dan penempatan guru di sekolah-sekolah bersesuaian dengan jumlah murid dan memenuhi bidang keperluan tenaga mahir negara pada masa depan.

“Jika mengikut cadangan Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO), sepatutnya negara kita mengamalkan nisbah 1 guru untuk 15 orang murid, namun realiti yang berlaku sekarang ialah 1 guru untuk 35 ke 40 murid.

“Jadi kami mencadangkan supaya satu pengunjuran baharu nisbah ini perlu dibuat, dengan cadangan nisbah 1 guru untuk 20 ke 25 murid bagi memudahkan proses pengajaran dan pembelajaran (PdP) dan membuatkan guru lebih fokus untuk mengajar dengan jumlah murid yang lebih sedikit dan relevan,” katanya.


Tentera rejim Zionis serbu pejabat kumpulan masyarakat sivil Palestin

BAITULMAQDIS, 20 Muharam 1444H, Khamis – Tentera negara pengganas Israel menyerbu beberapa pejabat kumpulan hak masyarakat sivil Palestin di Tebing Barat yang diduduki pada Khamis.

Al-Haq berkata, tentera Israel menyerbu pejabatnya di Ramallah, merampas barang-barang, menutup pintu masuk utama dan meninggalkan perintah tentera yang mengisytiharkan pertubuhan itu menyalahi undang-undang.

Kumpulan lain yang diserbu termasuk Addameer, Pusat Kajian dan Pembangunan Bisan serta Kesatuan Jawatankuasa Palestin.

Addameer berkata, askar juga memecahkan pintu pejabatnya dan merampas peralatan.

Pada Oktober 2021, Israel mengisytiharkan Addameer, Al-Haq dan Bisan, bersama-sama dengan Pertahanan untuk Kanak-kanak Antarabangsa-Palestin, Kesatuan Jawatankuasa Wanita Palestin dan Kesatuan Jawatankuasa Kerja Pertanian sebagai pertubuhan pengganas.

Pengisytiharan itu mendapat kritikan dari Pertubuhan Bangsa-Bangsa Bersatu (PBB) dan pertubuhan hak asasi manusia.

Al-Haq – yang ditubuhkan pada 1979 – memberi tumpuan kepada mendokumentasikan pencabulan hak asasi manusia oleh Israel dan Pihak Berkuasa Palestin.

Pengarah program di Al-Haq, Tahkeem Alyan berkata, serbuan tentera dan rampasan bahan penting telah dijangka memandangkan hasutan Israel yang berterusan terhadap institusi Palestin, bertujuan untuk memburukkan mereka dan memutuskan komunikasi dengan dunia.

Katanya, Al-Haq sudah lama menjadi sasaran pihak berkuasa Israel bahkan serangan terhadapnya telah meningkat selepas pertubuhan itu mula menghantar laporan tindakan Israel ke Mahkamah Jenayah Antarabangsa (ICC).

“Israel tidak mahu sesiapa pun mempertanggungjawabkan atas jenayah dilakukan dan dibawa ke perbicaraan, inilah yang mengganggu dan mendorongnya untuk mengambil tindakan ini terhadap institusi itu,” katanya.

Katanya lagi, penjenamaan Al-Haq sebagai pertubuhan pengganas adalah langkah paling mudah yang boleh diambil oleh tentera terhadap kumpulan itu, kerana ia tidak mempunyai sebarang bukti bagi membuktikan pertubuhan itu telah melakukan sebarang tindakan yang menyalahi undang-undang.

“Al-Haq telah membuka semula pintunya dan kami akan terus berusaha dan tidak akan tunduk kepada keputusan ini,” kata Alyan. – Agensi


4 pelajar sekolah menengah antara ditahan sertai pesta liar

KUALA LUMPUR, 16 Zulkaedah 1441H, Rabu – Polis menahan 21 individu termasuk empat pelajar sekolah menengah yang menyertai pesta liar di sebuah apartment servis di Bukit Bintang, di sini, awal pagi Sabtu lepas.

Ketua Polis Daerah Dang Wangi, ACP Mohd Fahmi Visuvanathan Abdullah berkata, mereka yang berusia antara 15 hingga 40 tahun itu ditahan dalam satu serbuan oleh Bahagian Siasatan Jenayah Nartotik Ibu Pejabat Polis Daerah (IPD) Dang Wangi kira-kira pukul 4.30 pagi.

Katanya, ketika serbuan, polis telah memeriksa 34 individu yang terdiri daripada 28 lelaki dan enam wanita yang berada di kediaman terbabit.

“Daripada jumlah itu, seramai 21 orang didapati positif dadah jenis methamphetamine. Bagi mereka yang didapati negatif ujian saringan air kencing, (mereka) dibebaskan tanpa syarat,” katanya dalam satu kenyataan hari ini.

Katanya, seorang daripada mereka merupakan pelajar kolej swasta.

“Bagi tangkapan bawah umur, mereka direman selama dua hari bermula Ahad lepas manakala selebihnya direman sehingga hari ini (7 Julai),” katanya.

Kes disiasat di bawah Seksyen 15(1)(a) Akta Dadah Berbahaya 1952. – Bernama


GLOW bantu golongan pekerja terjejas akibat COVID-19

KUALA LUMPUR, 2 Zulhijjah 1441H, Khamis – Kementerian Komunikasi dan Multimedia (KKMM) sentiasa komited dalam menangani kesukaran dihadapi industri media ketika ini, berikutan pandemik COVID-19 apabila terdapat syarikat media terpaksa mengecilkan operasi mereka.

Menteri berkenaan Datuk Saifuddin Abdullah berkata, situasi itu menyebabkan petugas media terpaksa menerima hakikat apabila perkhidmatan mereka ditamatkan oleh majikan yang terjejas akibat kesukaran itu.

Sebagai kementerian yang menaungi industri media, Saifuddin berkongsi beberapa inisiatif dilaksanakan KKMM melalui Perbadanan Ekonomi Digital Malaysia (MDEC) dalam membantu rakyat menambah kemahiran baharu, sekali gus membolehkan mereka mencari pekerjaan serta menjana pendapatan secara dalam talian.

Inisiatif dilaksanakan MDEC itu termasuk Program Tenaga Kerja Dalam Talian Global (GLOW) – PENJANA, yang juga program khas disediakan untuk membantu golongan pekerja dan individu yang terjejas berikutan penularan wabak itu.

“Program GLOW – PENJANA memberi fokus dan spesifik bagi memastikan kadar kejayaan pelaksanaan program yang lebih tinggi. Program ini juga memberi tumpuan untuk mengeksport kepakaran pekerja bebas (freelancer) tempatan dan menyasarkan tugasan-tugasan atau kerja sepenuhnya di pasaran global,” katanya dalam kenyataan, hari ini.

Saifuddin berkata, antara sektor yang akan diberikan tumpuan ialah sektor perkhidmatan seperti tugasan sebagai pembantu maya, pegawai penyelidik dalam talian, penterjemah serta bidang kreatif termasuk pereka grafik, alih suara dan bidang teknologi maklumat (ICT) seperti pengaturcaraan.

Beliau berkata, berdasarkan statistik MDEC, sehingga tahun lepas, seramai 29,225 peserta dilatih dan telah menjana pendapatan keseluruhan lebih RM168 juta dan beliau mengalu-alukan pekerja industri media yang terjejas supaya mendaftar dengan program berkenaan.

Beliau berkata, MDEC turut bekerjasama dengan Pertubuhan Keselamatan Sosial (PERKESO) bagi mengenal pasti kursus teknologi digital bersesuaian yang akan menjadi sebahagian daripada insentif pengambilan dan latihan PENJANA 2020.

Selain itu, katanya, MDEC bersama platform pembelajaran dalam talian global, Coursera, telah melancarkan program Jom Belajar Digital di bawah inisiatif #MyDigitalWorkforce yang menawarkan 3,800 kursus termasuk Sijil Latihan Profesional dengan permohonan dibuka sehingga 31 Disember depan.

Saifuddin turut berkongsi mengenai Program 42 KL, iaitu sekolah pengaturcaraan komputer percuma yang menawarkan konsep pembelajaran dengan rakan sebaya berasaskan projek sebenar tanpa membabitkan guru atau menghadiri kuliah.

Pusat pertama di Malaysia akan dibuka di Sunway City dan sehingga kini sebanyak 20 negara telah melaksanakan program berkenaan.

Selain itu, beliau berkata, minggu #MyDigitalWorkforce pula akan berlangsung selama seminggu bermula 24 hingga 28 Ogos ini membabitkan tiga komponen iaitu sesi webinar, ekspo kerjaya secara digital dan latihan dalam talian oleh rakan kongsi yang boleh dimanfaatkan pencari kerja.

Bagi membantu rakyat Malaysia memilih program latihan bersesuaian dengan keperluan dan minat masing-masing, MDEC juga akan melancarkan Direktori Latihan Kemahiran Digital pada Ogos ini bagi membantu pencari kerja mempelajari kemahiran teknologi digital yang berkaitan dengan industri, katanya.

Saifuddin berkata, MDEC turut memberi tumpuan kepada pengembangan bakat teknologi maklumat dan kecerdasan buatan (AI) dengan bekerjasama rapat bersama rakan industri.

“Berdasarkan inisiatif-inisiatif ini, saya berharap agar mereka yang terkesan dengan situasi semasa boleh memanfaatkan maklumat yang dinyatakan dan seterusnya membantu meringankan beban pengecilan operasi media akibat wabak COVID-19,” katanya. -Bernama


Gaza berdarah: Gencatan senjata belum berhasil

TEBING BARAT, 22 Syawal 1444H, Sabtu – Tentera pengganas Israel terus menyerang Semenanjung Gaza selama empat hari berturut-turut, sekali gus menjadikan jumlah kematian akibat serangan udara meningkat kepada 31 orang, termasuk enam kanak-kanak dan tiga wanita.

Menurut Kementerian Kesihatan Palestin, 31 orang, termasuk enam kanak-kanak dan tiga wanita, telah terbunuh dan 93 yang lain, termasuk 32 kanak-kanak dan 17 wanita, cedera dalam empat hari terakhir serangan udara tentera Israel.

Kenyataan itu dikeluarkan selepas kementerian mengumumkan kematian seorang warga Palestin, yang meninggal dunia akibat kecederaan yang dialaminya semasa serbuan Israel di utara Gaza.

Lima anggota kanan pertubuhan Jihad Islam (PIJ) turut terbunuh dalam serangan Israel ke atas Gaza.

Terdahulu, tentera Israel memusnahkan sebuah rumah milik keluarga Bashir Palestin pada waktu subuh pada hari Jumaat ketika serbuan Israel di pelbagai lokasi di selatan Semenanjung Gaza diteruskan.

Sementara itu, pejuang Palestin yang bersenjata bertindak balas dengan menembak bom roket ke tapak tentera Israel bersebelahan dengan Semenanjung Gaza.

Perkhidmatan perubatan kecemasan kebangsaan Israel, Magen David Adom, melaporkan bahawa roket yang dilepaskan dari Gaza mengenai bangunan kediaman di bandar Rehovot, Israel lalu mengakibatkan seorang maut dan lima cedera.

Pihak antarabangsa menggesa gencatan senjata segera antara Israel dan Palestin, tetapi tidak berjaya setakat ini.

Tentera Israel berkata serangan udara itu adalah sebahagian daripada Operasi Perisai dan Anak Panahnya, serangan yang dilancarkan selepas roket ditembak dari Gaza berikutan kematian seorang banduan Palestin yang mogok lapar di penjara Israel.

Menurut angka Palestin, lebih 160 rakyat Palestin telah dibunuh oleh tentera Israel sejak awal tahun ini. Sekurang-kurangnya 20 warga Israel juga telah terbunuh dalam serangan berasingan dalam tempoh yang sama. -Agensi


Vaksinasi, dos penggalak bantu kurangkan kemasukan ke hospital

KUALA LUMPUR, 6 Rejab 1443H, Selasa – Vaksinasi dan dos penggalak telah banyak membantu mengurangkan kes-kes kemasukan ke hospital, Unit Rawatan Rapi (ICU) dan kematian ketika gelombang Omicron melanda negara ketika ini, kata Ketua Pengarah Kesihatan, Tan Sri Dr Noor Hisham Abdullah.

Menerusi laman sosial Twitter rasminya, beliau berkata, bagaimanapun keadaan ini berbeza ketika negara dilanda gelombang Delta sebelum ini apabila kes harian mencecah lebih 10,000, dan indikator utama COVID-19 juga tinggi.

“Ketika itu masih ramai belum menerima vaksin COVID-19. Berlainan pula apabila gelombang Omicron melanda negara ketika ini,” katanya.

Menurut infografik perbandingan indikator utama COVID-19 semasa gelombang Delta dan Omicron yang turut dimuat naik, kes harian baharu adalah sebanyak 11,079 pada 13 Julai 2021, manakala semalam 11,034 kes baharu direkodkan.

Bagi kes kemasukan ke hospital sebanyak 1,988 kes direkodkan pada 13 Julai lepas dan 1,253 kes direkodkan semalam manakala bagi bilangan kemasukan kes COVID-19 ke ICU, sebanyak 1,436 kes direkodkan pada 13 Julai 2021 manakala semalam merekodkan sebanyak 135 kes.

Kes kematian harian pada 13 Julai tahun lepas adalah sebanyak 193 manakala semalam sebanyak sembilan kes direkodkan.

Berdasarkan infografik sama, kadar vaksinasi pada 13 Julai 2021 adalah sebanyak 3,940,548 manakala kadar vaksinasi yang direkodkan bagi semalam adalah 25,723,208 dengan jumlah yang lengkap divaksin dan dos penggalak sebanyak 12,473,13.-  Bernama


Peningkatan kadar OPR selepas ini bergantung perkembangan ekonomi negara

KUALA LUMPUR, 12 Syawal 1443H, Jumaat – Gabenor Bank Negara Malaysia (BNM), Tan Sri Nor Shamsiah Mohd Yunus berkata, langkah meningkatkan Kadar Dasar Semalaman (OPR) baru-baru ini kepada 2.00 peratus berbanding paras rekod terendah 1.75 peratus adalah untuk menghindarkan akomodatif yang berlebihan dalam dasar monetari.

Berikutan itu, katanya, sebarang peningkatan selepas ini akan bergantung kepada sejauh mana keutuhan ekonomi negara berkembang dan kesan kepada inflasi.

Beliau berkata, lebihan kapasiti akan berterusan, justeru dasar monetari perlu kekal akomodatif untuk menyokong pertumbuhan ekonomi yang mampan.

“Tahap paras kenaikan kadar (OPR) akan bergantung kepada sejauh mana keutuhan ekonomi berkembang dan kesan kepada inflasi,” katanya seperti dilapor akhbar tempatan.

Nor Shamsiah menjelaskan, pengurangan tahap akomodatif monetari itu adalah susulan pertumbuhan dalam negeri yang lebih kukuh.

Beliau berkata, ia akan dilakukan secara terukur dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil.

Katanya lagi, sebarang pelarasan kadar itu akan memberi kesan kepada pendeposit dan peminjam.

“Meskipun OPR yang lebih tinggi mungkin menjejaskan peminjam dari segi pembayaran balik pinjaman yang lebih tinggi, namun ia juga mendorong pulangan deposit lebih tinggi.

“Pulangan deposit yang tinggi akan menggalakkan individu menyimpan untuk membina penampan kewangan yang terjejas akibat COVID-19,” katanya.


Gempa bumi: 75 pasukan SMART ke Turkiye malam ini

BANGI, 15 Rejab 1444H, Isnin — Kira-kira 75 anggota Pasukan Mencari dan Menyelamat Khas Malaysia (SMART) dijadualkan berlepas ke Turkiye malam ini bagi menghulurkan bantuan kemanusiaan susulan gempa bumi yang melanda Gazientep, hari ini.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd. Ali berkata, proses penghantaran pasukan itu dibuat setelah mendapat persetujuan Perdana Menteri, Datuk Seri Anwar Ibrahim.

“Seramai 75 orang anggota akan bertolak ke Turkiye malam ini menerusi penerbangan Turkish Alirlines dengan membawa bersama peralatan yang akan digunakan di dalam operasi mencari dan menyelamat.

“Pasukan SMART telah menerima pengiktirafan Kumpulan Penasihat Mencari dan Menyelamat Antarabangsa (INSARAG) pada tahun 2016 yang membolehkan pasukan itu dihantar untuk menyertai misi bencana di luar negara,” katanya dalam kenyataan, hari ini.

Dalam pada itu, Menteri Luar, Datuk Seri Dr. Zambry Abd. Kadir juga akan menyertai pelepasan pasukan SMART dan akan mengadakan sidang akhbar berhubung situasi itu.

Awal pagi tadi, gempa bumi berdurasi 75 saat dilaporkan melanda barat bandar raya Gaziantep dekat sempadan Syria pada pukul 4.17 pagi (9.17 pagi waktu Malaysia).

Dalam tragedi tersebut, 360 orang disahkan maut manakala 440 lagi cedera meliputi tujuh wilayah di Turkiye dengan lebih 100 buah bangunan runtuh.

Manakala Syria mengesahkan sehingga kini sudah 237 orang terbunuh manakala 516 orang cedera dengan ada mangsa tertimbus di bawah runtuhan rumah sendiri.

Dalam pada itu, Wisma Putra dalam kenyataan memaklumkan bahawa pihak Kedutaan Besar Malaysia di Ankara masih lagi memantau rapi segala perkembangan terkini gempa bumi tersebut.


Pelan jangka masa sederhana-panjang tangani keresahan rakyat perlu diwujudkan

KUALA LUMPUR, 7 Rabiulawal 1442H, Sabtu – Perdana Menteri, Tan Sri Muhyiddin Yassin menekankan keperluan mewujudkan Pelan Jangka Masa Sederhana-Panjang dengan lebih terperinci bukan sahaja untuk memastikan kelangsungan hidup rakyat dan ekonomi negara, tetapi juga bagi menangani keresahan rakyat.

Perkara itu ditekankan di dalam Sidang Khas Majlis Keselamatan Negara (MKN) secara sidang video berkenaan COVID-19 yang dipengerusikan beliau hari ini.

Menurut kenyataan yang dipaparkan di Facebook Muhyiddin, Perdana Menteri sedar keresahan rakyat menghadapi situasi pandemik COVID-19 pada masa ini masih belum reda, yang menyebabkan kebergantungan kepada kerajaan semakin tinggi.

Mengakui senario menguruskan COVID-19 sekarang telah berubah, Muhyiddin mengajak semua ahli mesyuarat MKN untuk lebih fokus dalam usaha memerangi wabak itu serta membuktikan Malaysia pasti akan menang melawan pandemik berkenaan.

“Beliau turut mengingatkan ahli mesyuarat supaya lebih teliti dalam membuat keputusan untuk menguruskan COVID-19 dengan lebih berkesan.

“Setiap keputusan yang dibuat mestilah difahami manfaat, risiko dan kesannya kepada kesihatan dan ekonomi rakyat,” menurut kenyataan itu.

Mesyuarat harian yang diadakan secara sidang video telah bermula sejak 7 Oktober lepas.

Malaysia mencatatkan 710 kes baharu COVID-19 semalam menjadikan jumlah terkumpul 24,514 kes. Terdapat 10 kematian direkodkan semalam, menjadikan jumlah kematian meningkat kepada 214 kes. – Bernama


Israel langgar perjanjian, tetap serang Gaza dalam jeda kemanusiaan 4 jam

TEL AVIV, 26 Rabiulakhir 1445H, Jumaat – Perdana Menteri negara haram Israel, Benjamin Netanyahu sekali lagi menegaskan gencatan senjata di Semenanjung Gaza bergantung kepada pembebasan tebusan yang ditahan Gerakan Pejuang Islam Palestin (Hamas).

Netanyahu mengeluarkan kenyataan itu pada Khamis selepas pengumuman White House bahawa Israel bersetuju memulakan jeda kemanusiaan selama empat jam setiap hari di utara Gaza.

Kenyataan Netanyahu itu bagaimanapun bertentangan dengan pengumuman yang diumumkan Washington.

Jurucakap Majlis Keselamatan Negara Amerika Syarikat (AS), John Kirby berkata, kenyataan dibuat Israel adalah tiga jam sebelum jeda kemanusiaan ditetapkan untuk berkuat kuasa.

Namun, Netanyahu menegaskan bahawa pertempuran di Gaza diteruskan dan tiada gencatan senjata selagi tebusan Israel tidak dibebaskan Hamas.

“Israel menyediakan koridor selamat untuk orang awam yang berada dari utara ke selatan Semenanjung Gaza, di mana 50,000 warga Gaza melalui semalam,” katanya kenyataan itu.

Pemimpin pengganas Netanyahu turut menggesa penduduk Semenanjung Gaza menuju ke selatan, walaupun serangan Israel ke selatan wilayah itu berterusan.

Terdahulu, tentera pengganas Israel berkata bahawa tiada gencatan senjata di Gaza, namun jeda taktikal dan tempatan yang terhad.

Di sebalik gesaan antarabangsa dan rayuan untuk gencatan senjata kemanusiaan, Israel terus menentang perjanjian walaupun White House mendakwa rejim bersetuju menghentikan serangan selama empat jam setiap hari di utara Gaza.

Israel terus meningkatkan tindakan ketenteraannya, termasuk serangan udara, operasi darat dan pengeboman tentera laut terutama di wilayah utara Semenanjung Gaza.

Sehingga kini, lebih 10,000 orang awam Palestin dibunuh termasuk lebih 4,400 kanak-kanak sejak konflik bermula pada 7 Oktober lalu. – Agensi


Jenazah Ahmad Naim, mangsa kemalangan maut 5 sekawan selamat dikebumi

CHUKAI, 12 Syawal 1443H, Jumaat – Jenazah salah seorang daripada lima pelajar Universiti Sultan Azlan Shah (USAS) yang meninggal dunia dalam kemalangan di Lebuhraya Utara Selatan (PLUS) berhampiran Terowong Menora semalam, Ahmad Naim Najmi Ahmad Hafizan, 21, selamat dikebumikan di Tanah Perkuburan Kijal, kira-kira 8.15 pagi tadi.

Jenazah tiba di kediaman keluarganya di Kampung Pantai Penunjuk, Kijal pada 3.15 pagi selepas disolatkan di Masjid Raja Permaisuri Bainun USAS, Perak selepas Isyak malam tadi.

Suasana pilu dan hiba menyelubungi suasana tanah perkuburan apabila ahli keluarga arwah dilihat tidak dapat menahan kesedihan ketika urusan pengebumian dijalankan.

Kira-kira 100 orang terdiri daripada ahli keluarga, sanak saudara, penduduk kampung dan rakan mangsa hadir memberikan penghormatan terakhir kepada mangsa.

Ibu arwah, Shamila Abdullah, 44, berkata dia berasa lega kerana semua urusan membawa pulang dan pengebumian jenazah anak sulungnya itu berjalan dengan lancar dan selesai dalam masa singkat.

Shamila turut menzahirkan penghargaan kepada semua pihak termasuk hospital, USAS dan rakan-rakan yang membantu melancarkan urusan berkenaan.

“Walaupun sedih, saya dan suami tetap reda dengan pemergiannya kerana arwah adalah anak yang sangat baik dan menyenangkan hati ibu bapa. Arwah adalah abang dan contoh terbaik kepada tiga adiknya, walaupun dia sudah tiada, doa saya tetap bersamanya,” katanya.

Selain Ahmad Naim yang merupakan pelajar semester dua Ijazah Sarjana Kaunseling Islam USAS, empat lagi yang rentung akibat kemalangan itu terdiri daripada Muhammad Nasrun Aidol Munir Akbar, 22; Iqbal Hasnun Halimi, 23; Muhammad Nabil Haikal Muhammad Fariz, 19 dan Ahmad Akmal Ahmad Mokhlis, 20. – Bernama


Bakar al-Quran: Ribuan penduduk adakan bantahan di Stockholm

STOCKHOLM, 21 Zulhijjah 1444H, Isnin – Ribuan penunjuk perasaan berkumpul di Stockholm pada Ahad sebagai membantah tindakan membakar al-Quran di Sweden.

Perhimpunan itu berlangsung di dataran berhampiran masjid, tempat di mana seorang individu membakar naskhah al-Quran pada 28 Jun lalu.

Menurut Polis Sweden, bantahan itu disertai kira-kira 3,000 peserta, lapor Xinhua memetik akhbar Dagens Nyheter (DN).

Pengerusi Persatuan Islam Bersatu Sweden, Mustafa Issa, yang menganjurkan protes berkenaan, berkata tindakan membakar al-Quran itu satu perbuatan bertopengkan kebebasan bersuara dan ia tidak seharusnya dibenarkan berlaku. – Bernama


Rejim penjajah Israel lancar serangan udara baharu di Semenanjung Gaza

GAZA, 2 Syaaban 1444H, Khamis – Rejim pengganas Israel melancarkan serangan udara baharu ke atas Semenanjung Gaza yang dikepung, sehari selepas rejim melakukan serbuan ganas ke atas bandar Nablus di Tebing Barat yang diduduki.

Pesawat pejuang Israel menyasarkan utara Kota Gaza pada Khamis, menyebabkan kepulan asap hitam muncul di salah satu lokasi yang disasarkan.

Serangan berlaku beberapa jam selepas tentera Israel mendakwa pejuang Palestin melancarkan enam roket dari kawasan pantai ke arah bandar Sderot dan Ashkelon yang diduduki Israel pada waktu subuh, mencetuskan siren amaran di kedua-dua bandar.

Ia juga mendakwa bahawa lima daripada roket telah dipintas, sambil menambah bahawa satu lagi mendarat di kawasan tidak berpenghuni.

Tiada laporan mengenai kemalangan jiwa atau kerosakan.

Saksi Palestin berkata, mereka melihat sekurang-kurangnya lapan roket dilepaskan.

Belum ada kumpulan pejuang Palestin yang mengaku bertanggungjawab atas serangan roket itu.

Bagaimanapun, serangan itu dianggap sebagai tindakan balas terhadap serangan tentera Israel ke atas Nablus sehari sebelumnya, yang meragut nyawa sekurang-kurangnya 11 rakyat Palestin.

Lebih 100 orang turut cedera apabila tentera rejim penjajah menyerbu Nablus, termasuk seorang lelaki berusia 72 tahun, remaja lelaki berusia 14 tahun, dan dua komander gerakan pejuang Jihad Islam yang berpusat di Gaza.

Kumpulan pejuang Palestin mengecam keras serangan itu dan berikrar akan membalasnya.

Setiausaha Agung Pergerakan Jihad Islam Ziad al-Nakhala menyifatkan serbuan itu sebagai ‘jenayah keji,’ berkata rakyat Palestin tidak akan membenarkan kekejaman itu tanpa hukuman.

Jurucakap Briged Ezzedine al-Qassam, Abu Obeida, juga memberi amaran bahawa pasukan pejuang di Gaza sedang memantau peningkatan jenayah yang dilakukan musuh. – Agensi


TH lancar Tabung Nikmatul Khair

MAKKAH, 27 Zulkaedah 1444H, Jumaat – Tabung Haji (TH) melancarkan Tabung Nikmatul Khair (nikmat kebaikan) untuk membolehkan petugas haji musim 1444 Hijrah menyalurkan sumbangan kepada jemaah haji Malaysia.

Ketua Rombongan Haji Malaysia, Datuk Seri Syed Saleh Syed Abdul Rahman berkata, inisiatif itu bagi memberi peluang kepada petugas melakukan infak sebagai tanda kesyukuran kerana dapat hadir ke Tanah Suci bersama jemaah haji negara.

“Kita nak bagi balik apa yang dah kita terima dari segi peluang datang ke sini, kita ada sedikit bayaran elaun. Rezeki yang kita dapat ini nak kongsi bersama, insya-Allah berlipat kali ganda pahala,” katanya kepada pemberita selepas majlis perhimpunan petugas dan pelancaran tabung berkenaan di sini.

Beliau berkata, pihaknya bercadang mengagihkan sarapan pagi kepada jemaah haji negara seperti dilakukan tahun lepas, atau membantu mereka yang memerlukan dari segi membayar upah melontar di Jamrah di Mina, bergantung kepada hasil kutipan tabung berkenaan.

Katanya, inisiatif itu dimulakan pada 2018 dengan agihan makanan kepada jemaah luar negara dibuat untuk dua tahun berturut-turut, hasil sumbangan wang tunai yang dikumpul.

Dalam pada itu, ketika berucap pada majlis berkenaan, Syed Saleh berkata berdasarkan program ziarahnya ke penginapan jemaah haji, rata-rata mereka berpuas hati dengan perjalanan haji setakat ini, sekali gus mencerminkan perancangan yang teratur TH dan komitmen 670 petugas haji kali ini.

“Kita impikan tahun ini menjadi tahun terbaik perkhidmatan kepada jemaah haji yang pernah kita berikan berbanding tahun-tahun sebelum ini,” katanya. – Bernama


Siapa gadai tanah rizab kepada bukan Melayu? Siasat hingga akar umbi

Oleh Siti Hafidah Abd Ghaffar

BANGI, 20 Jamadilakhir 1442H, Selasa – Sikap tamak dan mahu cepat kaya melalui jalan mudah dipercayai punca berlakunya penyelewengan Tanah Rizab Melayu di Sitiawan, Perak, yang kini didakwa sudah berpindah milik kepada bukan Melayu.

Walhal, umum mengetahui mempertahankan tanah air terutamanya Tanah Rizab Melayu membawa maksud; mempertahankannya, memeliharanya, menjaganya supaya kekal tidak berubah dari sebarangan ancaman, bukannya menjual dan mengadai kepada bukan Melayu.

Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris berkata, Tanah Rizab Melayu adalah tanah pusaka moyang bangsa Melayu yang sebahagian tertentu dijadikan tanah rizab.

Ia bertujuan supaya tanah-tanah orang Melayu ini tidak terhapus seluruhnya jika semuanya dijual kepada bukan Melayu.

“Justeru, mereka yang berkuasa ke atas tanah-tanah ini sepatutnya menjaga dan memelihara tanah-tanah yang telah dikhaskan untuk orang Melayu sahaja.

“Betapa jauh pandangan orang Melayu dahulu memikirkan akan kesan dan akibatnya sekiranya tidak ada tanah yang diwartakan sebagai tanah rizab.

“Tujuannya bukan setakat bimbang orang Melayu tidak punya tanah untuk tinggal tetapi bimbang tidak punya negara untuk didiami,” katanya ketika dihubungi Ismaweb.net, hari ini.

Dalam perkembangan sama, Haji Rashidi mendakwa bahawa beliau menerima maklumat yang mengatakan bukan pentadbir tanah yang menandatangani surat berkaitan pertukaran status tanah tersebut tetapi ‘wakil’.

Sehubungan itu, beliau menggesa Suruhanjaya Pencegahan Rasuah Malaysia (SPRM) menyiasat hingga ke akar umbi pihak yang terlibat dalam kes berkenaan.

Selain mengheret pesalah ke muka pengadilan, Haji Rashidi meminta kerakyatan pihak berkenaan dilucutkan sebagai pengajaran kerana menjual tanah perlindungan hak orang Melayu.

“Melayu yang punya semangat patriotik dan jati diri kemelayuannya yang sebenar tidak akan mengadai maruah bangsa, maruah keturunannya, dan maruah dirinya sendiri. Orang Melayu tak jual bangsa Melayu,” katanya.

Terdahulu, seluas 641.6 hektar Tanah Rizab Melayu di mukim Sitiawan, Daerah Manjung, Perak didakwa bertukar milik kepada orang Cina sejak tahun 2005.

Naib Presiden Parti Bumiputera Perkasa Malaysia (Putra), Datuk Hamidah Osman mendakwa, tanah tersebut dipecah kepada 317 lot dengan 100 peratus dimiliki orang bukan Melayu dan kini menjadi ladang kelapa sawit.

Beliau menegaskan, pindah milik terhadap tanah yang asalnya digazetkan sebagai Rizab Tanah Melayu pada 7 Januari 1930 itu bercanggah dengan enakmen dan Akta Kanun Tanah Negara 1965.

Berikutan itu, SPRM Perak memaklumkan bahawa mereka sudah menerima laporan tersebut daripada polis, dan kini sedang mengarahkan pasukan siasatannya meneliti serta menyiasat kes itu.


PRN: Agihan kerusi dijangka umum hujung Mac

PETALING JAYA, 5 Syaaban 1444H, Ahad – Sekretariat Kerajaan Perpaduan Malaysia dijangka mengumumkan hasil rundingan pembahagian kerusi antara parti dalam gabungan itu bagi menghadapi pilihan raya negeri (PRN), sebelum hujung Mac ini.

Pengarah Komunikasi Pakatan Harapan (PH), Fahmi Fadzil berkata, ia mungkin diumumkan lebih awal kerana rundingan secara tidak rasmi mengenai pembahagian kerusi di enam negeri yang bakal mengadakan PRN, iaitu Selangor, Kedah, Pulau Pinang, Kelantan, Terengganu dan Negeri Sembilan, sudah berlangsung agak lama.

“Proses (rundingan) itu sedang berjalan dan saya rasa ia akan dimuktamadkan (secara rasmi) melalui Sekretariat Kerajaan Perpaduan Malaysia yang terbentuk beberapa bulan lepas.

“…namun, tidak semestinya semua negeri diumumkan secara serentak, mungkin ada sesetengah negeri akan diumum terlebih dahulu,” kata Menteri Komunikasi dan Digital itu kepada pemberita selepas merasmikan Konvensyen Pemantapan Penerangan PKR Selangor, di sini hari ini.

Pada 22 Feb lepas, menteri besar dan ketua menteri dari enam negeri tersebut mencapai kata sepakat untuk mempertimbangkan pembubaran Dewan Undangan Negeri (DUN) masing-masing dalam dua minggu terakhir Jun bagi memberi laluan kepada PRN.

Menteri Besar Selangor Datuk Seri Amirudin Shari dilapor berkata kesepakatan itu dicapai ketika sesi minum petang di Kuala Lumpur sempena Mesyuarat Majlis Raja-Raja ke-261 baru-baru ini. – Bernama


Pengganas Zionis dua kali sasar bunuh ketua Briged al-Qassam

BAITULMAQDIS, 7 Syawal 1442H, Rabu – Rejim pengganas Israel cuba membunuh pemimpin tertinggi Pergerakan Perjuangan Islam Palestin (Hamas) sebanyak dua kali sejak 10 Mei ketika serangan berterusan ke atas Semenanjung Gaza.

Perkara itu didedahkan media pengganas berkenaan – Times of Israel – yang memetik sumber perisikan rejim.

Akhbar itu mendakwa, rejim Israel gagal membunuh dua sasaran utamanya iaitu Ketua Briged Ezzeddin al-Qassam, Muhammad Deif namun tidak menyatakan maklumat lanjut.

Menurut akhbar Israel, pembunuhan Muhammad Deif adalah tujuan utama Zionis dalam serangan berterusan ke atas Gaza yang kini sudah meragut lebih 200 nyawa.

Selama lebih 25 tahun, Muhammad Deif dianggap sebagai tokoh tertinggi Palestin yang paling dikehendaki oleh pengganas Israel.

Beliau terselamat dalam cubaan pembunuhan Israel sebanyak lima kali pada tahun 2001, 2002, 2003, 2006 dan 2014.

Bagaimanapun, pada tahun 2014, isteri dan dua anaknya terbunuh dalam cubaan rejim itu. – Agensi


KPKT lulus peruntukan RM211.4 juta kepada Pulau Pinang: Kor Ming

GEORGE TOWN, 4 Zulhijjah 1444H, Jumaat – Kementerian Pembangunan Kerajaan Tempatan (KPKT) hari ini memperuntukkan sebanyak RM211.4 juta kepada Pulau Pinang menerusi ‘Program Sentuhan Kasih KPKT’ bagi pembinaan projek perumahan rakyat (PPR), projek penyelenggaraan dan naik taraf projek di bawah Majlis Bandaraya.

Menterinya, Nga Kor Ming berkata, di bawah pentadbiran Kerajaan MADANI, tiada negeri akan di anak tirikan dan KPKT akan sentiasa berkhidmat untuk membela nasib semua rakyat.

Beliau berkata jumlah berkenaan merupakan peruntukan paling besar pernah diberikan kepada Pulau Pinang yang akan melibatkan 41 projek di bahagian pulau dan Seberang Perai.

“Kerajaan Malaysia MADANI akan bersikap adil, arif dan saksama kepada semua kerana kita sayang semua rakyat tanpa mengira kaum dan agama. Pada masa yang sama, saya akan pastikan semua peruntukan yang diumumkan, akan dilaksanakan dengan secara berkesan,” katanya kepada pemberita selepas program Sentuhan Kasih KPKT di sini hari ini.

Terdahulu, Nga yang diiringi Pengerusi Jawatankuasa Perumahan, Kerajaan Tempatan, Perancangan Bandar dan Desa negeri, Jagdeep Singh Deo turut melawat PPR Kota Giam dan Astaka Taman Tun Sardon di daerah Timur Laut.

Nga berkata daripada jumlah peruntukan yang diumumkan, sebanyak RM200 juta akan disalurkan kepada kerajaan Pulau Pinang untuk pembinaan PPR manakala RM9.62 juta bagi penyelenggaraan di bawah tabung Program Penyenggaraan Perumahan (PPP) dan Tabung Penyelenggaraan Perumahan Malaysia (TPPM).

“Sebelum ini, Pulau Pinang hanya dapat empat projek PPR dengan jumlah hanya 999 unit tetapi kini kita memperuntukkan jumlah RM200 juta untuk bina tambahan 1,000 unit di bahagian pulau dan Seberang Perai, demi kesejahteraan rakyat negeri ini,” katanya.

Jelasnya, kos pembinaan satu unit rumah PPR dianggarkan bernilai RM250,000 tetapi kerajaan hanya menjual kepada rakyat pada harga RM45,000 seunit, subsidi sebanyak lebih RM200,000 satu unit.

Sementara itu, Jagdeep Singh berkata lokasi yang dikenal pasti untuk pembinaan rumah PPR adalah di daerah timur laut di bahagian pulau dan Seberang Perai Utara.

Beliau berkata memandangkan peruntukan telah ada, semua pelan projek akan dimohon melalui Majlis Bandaraya untuk kelulusan sebelum pembinaan dapat dilakukan di lokasi tersebut.

“Projek PPR akan diberi keutamaan oleh pihak Majlis Bandaraya dan berharap kelulusan akan diterima pada hujung tahun ini dan pembinaan dapat dimulakan pada tahun depan,” katanya. -Bernama


Zuraida sedia lepas jawatan menteri

KUALA LUMPUR, 6 Syaaban 1443H, Rabu – Datuk Zuraida Kamaruddin bersedia melepaskan jawatan beliau sebagai Menteri Perusahaan Perladangan dan Komoditi jika diarah berbuat demikian oleh Perdana Menteri, Datuk Seri Ismail Sabri Yaakob.

“Kalau beliau minta saya lepaskan, saya lepaskanlah,” katanya ketika menjawab soalan berikutan keputusan beliau meninggalkan Bersatu untuk menyertai Parti Bangsa Malaysia.

Beliau berkata demikian pada sidang media selepas melancarkan Pembiayaan Global untuk Inovasi Getah oleh Majlis Getah Malaysia di sini hari ini.

Zuraida juga memaklumkan beliau kini dalam keadaan siap sedia kerana belum menerima jemputan untuk bertemu Perdana Menteri.

“Beliau kata mahu jumpa saya minggu depan iaitu pada minggu ini, boleh jadi keseluruhan minggu ini tetapi saya dalam keadaan siap sedia,” katanya ketika ditanya sama ada beliau akan bertemu Ismail Sabri hari ini.

Pada minggu lepas, Perdana Menteri mengesahkan masih belum bertemu Ahli Parlimen Ampang itu untuk membincangkan kedudukan beliau dalam Kabinet.

Ismail Sabri berkata, pertemuan itu belum diadakan memandangkan Zuraida masih bercuti selepas pulang dari lawatan kerjanya ke Turki dan Greece baru-baru ini.

Sementara itu, Zuraida ketika ditanya sama ada akan menghadiri mesyuarat Kabinet esok berkata, beliau masih lagi menjalankan tanggungjawab sebagai menteri.

“Seperti yang Perdana Menteri katakan, saya masih menteri, jadi sebab itu saya hadir untuk merasmikan program ini,” katanya. – Bernama


Mutasi varian Nigeria tak jejas kemampuan kesan jangkitan

KUALA LUMPUR,  23 Rejab 1442H, Ahad – Varian Nigeria B1.525 daripada COVID-19 mempunyai mutasi penting dalam spike protein, tetapi ia tidak menjejaskan keupayaan untuk mengesan atau menjejaki seseorang yang dijangkiti varian itu, kata Ketua Pengarah Kesihatan Tan Sri Dr Noor Hisham Abdullah.

Beliau berkata, ini kerana kit tindak balas Polymerase Chain Reaction (PCR) yang sedia ada menggunakan pelbagai sasaran untuk mengesan varian walaupun seseorang itu tidak bergejala.

“Pada masa ini, tidak ada data yang menunjukkan bahawa varian ini lebih virulensia atau menyebabkan peningkatan kematian,” katanya mengulas pertanyaan media semalam, berhubung Varian Nigeria B1.525.

Berdasarkan laporan kajian makmal, Dr Noor Hisham berkata, mutasi E484K yang juga dilihat pada varian lain, termasuk Afrika Selatan (B.1.351) dan Brazil (P.1), telah dikaitkan dengan beberapa tahap ketahanan untuk meneutralkan antibodi yang diperlukan bagi memberi perlindungan.

Ketahanan itu bermakna ada kemungkinan penurunan dalam keberkesanan imuniti semula jadi atau imuniti yang berasal daripada vaksin terhadap mutasi ini, tambahnya.

“Mutasi D614G menyebabkan peningkatan penularan kerana keadaan yang menggalakkan untuk virus menjangkiti sel yang dibenarkan dan menduplikasi.

“Mutasi lain yang disebut Q677H juga berkaitan dengan kemungkinan peningkatan penularan disebabkan penggabungan virus yang efisien terhadap reseptor sel manusia,” katanya.

Merujuk kepada dua kes pertama varian Nigeria di Malaysia, Dr Noor Hisham berkata, ia melibatkan pasangan suami isteri warganegara India, masing-masing berusia 36 dan 33 tahun yang datang ke Malaysia bersama anak lelaki berusia enam tahun.

Beliau berkata, suami berkenaan bekerja dalam bidang kewangan profesional sejak dua tahun yang lepas di Dubai, Emiriah Arab Bersatu (UAE) dan mereka datang ke negara ini kerana si suami mendapat tawaran pekerjaan.

“Lelaki itu pada awalnya dimasukkan ke Pusat Kuarantin dan Rawatan COVID-19 Berisiko Rendah, tetapi dipindahkan ke pusat perubatan swasta sehari kemudian atas permintaannya. Dia dibenarkan keluar dari hospital pada 9 Februari lepas.

“Oleh kerana isterinya di awal kehamilan, wanita itu bersama anak mereka dimasukkan ke Hospital Sungai Buloh. Dia dibenarkan keluar dari hospital pada 15 Feb lepas,” katanya.

Dr Noor Hisham menjelaskan, kedua-dua pelawat itu tiba di Malaysia pada 31 Jan dan Kementerian Kesihatan telah menjalankan ujian swab Real-Time Reverse Transcription-Polymerase Chain Reaction (RT-PCR) melalui hidung (nasopharyngeal) dan mulut (oropharyngeal) di Lapangan Terbang Kuala Lumpur (KLIA), disebabkan mereka tidak menjalani ujian COVID-19 sebelum berlepas.

Mereka kemudian dikuarantin di pusat kuarantin yang ditetapkan dan kekal tidak bergejala, namun makmal mengesahkan hasil ujian RT-PCR mereka positif COVID-19 pada 2 Februari.

Dr Noor Hisham berkata, Institut Penyelidikan Perubatan (IMR) kemudiannya melakukan penjujukan genom penuh kerana sejarah perjalanan mereka dan IMR menyelesaikan analisis penjujukan genom pada 4 Mac, yang menunjukkan kedua-dua kes itu mempunyai Varian Nigeria SARS-CoV-2 (B1.525).


Pejuang feminis Barat tuntut perkara bercanggah prinsip Islam, budaya Timur

Oleh Siti Hafidah Abd Ghaffar

BANGI, 24 Rejab 1442H, Isnin – Tidak ada apa bagi muslimah untuk menuntut lebih kerana hak mereka sudah dijaga sejak zaman Rasulullah ﷺ lagi.

Namun disebabkan peredaran zaman, sikap manusia sentiasa berubah dan berlaku juga penindasan serta diskrimasi terutamanya di tempat kerja ke atas wanita Islam.

Sehubungan itu, tidak pelik apabila sebahagian besar negara Islam meratifikasi Konvensyen Mengenai Penghapusan Segala Bentuk Diskriminasi Terhadap Wanita (CEDAW) yang telah dilulus dan dikuat kuasakan.

Ini kerana ada sebahagian daripada tuntutan dalam CEDAW itu bersesuaian dengan keperluan wanita di negara masing-masing termasuk wanita Islam.

Bagaimanapun tidak boleh dinafikan ada beberapa perkara yang dilihat anti kepada keluarga, bercanggah dengan nilai-nilai Islam dan budaya ketimuran seperti kebebasan, hak asasi dan juga sokongan kepada golongan lesbian, gay, biseksual dan transgender (LGBT).

Naib Presiden Ikatan Muslimin Malaysia (ISMA), Prof Madya Dr Norsaleha Mohd Salleh menjelaskan, ini berikutan, konvensyen itu dilakukan masyarakat feminis Barat yang tidak ada asas agama.

“Sebab itu sebahagian daripada negara tidak meratifikasi sepenuhnya CEDAW itu, tetapi di sana adanya reservasi bagi beberapa enakmen yang dilihat bertentangan dan tidak bersesuaian dengan norma kehidupan kita sebagai seorang muslim.

“Di antara diskriminasi wanita yang dilihat bertentangan dengan Islam adalah apabila CEDAW menuntut hak perwalian, hak menjatuhkan talak. Walhal ia hak lelaki.

“Bagaimanapun dalam Islam ada khuluk, tebus talak, fasakh yang mana kaum wanita masih lagi boleh menuntut penceraian dari pihak suami. Dia (isteri) boleh ke Mahkamah Syariah untuk menuntut cerai melalui hukum mahkamah,” katanya.

Beliau berkata demikian ketika Forum Perdana Sempena Sambutan Hari Wanita Antarabangsa, siaran langsung dari Kementerian Kebudayaan, Belia dan Sukan Brunei menerusi Facebook Tv Pertiwi, hari ini.

Beliau ditanya mengenai peruntukan CEDAW yang tidak selaras dengan hukum syarak.

Selain itu, hak lain yang dituntut termasuk hak LGBT; perwarisan dalam faraid; hak menjadi imam dalam solat dan hak menggugurkan kandungan.

Perkara ini dilihat di antara yang bertentangan dengan norma budaya ketimuran dan tuntutan dalam Islam itu sendiri, kata Prof Norsaleha yang juga Pengarah Institut Hadis dan Aqidah, Kolej Universiti Islam Antarabangsa Selangor (KUIS).


Jerebu rentas sempadan dijangka tak berlaku masa terdekat

KUALA LUMPUR, 12 Zulkaedah 1441H, Sabtu – Jerebu rentas sempadan dari arah timur dan tengah Kalimantan, Indonesia dijangka tidak melanda negara dalam masa terdekat, menurut kenyataan Jabatan Meteorologi Malaysia (MetMalaysia).

Pemantauan berdasarkan Asean Specialized Meteorological Centre (ASMC) semalam menunjukkan terdapat tiga titik panas dikesan di Kalimantan dan 12 lagi di Sumatera, Indonesia.

“Berdasarkan kepada bilangan dan kedudukan titik panas serta arah tiupan angin itu, menunjukkan bahawa tiada pencemaran jerebu rentas sempadan sedang dan dijangka berlaku dalam masa terdekat.

“Pada masa ini, keadaan kualiti udara di seluruh negara dalam keadaan biasa dengan Indeks Pencemaran Udara (IPU) yang dicerap Jabatan Alam Sekitar menunjukkan kategori baik dan sederhana,” menurut kenyataan itu.

Bagaimanapun, MetMalaysia memberitahu, keadaan itu tidak bermakna jerebu tidak akan melanda negara, kerana biasanya kejadian jerebu rentas sempadan masih boleh melanda pada Ogos dan September sekiranya kebakaran terbuka tidak terkawal.

MetMalaysia juga akan memantau keadaan itu secara berterusan dan melaporkan dari semasa ke semasa jika terdapat sebarang kejadian signifikan dan dalam masa sama, orang ramai dinasihatkan meminum air secukupnya bagi mencegah dehidrasi selain mengelakkan pembakaran terbuka pada setiap masa.


Jawi saran masjid, surau adakan solat hajat untuk Palestin malam ini

BANGI, 28 Ramadan 1442H, Isnin – Jabatan Agama Islam Wilayah Persekutuan (Jawi) menyarankan masjid dan surau di seluruh Kuala Lumpur, Putrajaya serta Labuan melaksanakan solat hajat, malam ini.

Pengarah Jawi, Datuk Mohd Ajib Ismail dalam satu kenyataan berkata, solat hajat itu disaran diadakan selepas solat Isyak bagi mendoakan kesejahteraan dan keselamatan rakyat Palestin dari kezaliman tentera Israel.

Katanya, ia susulan peristiwa serangan tentera Israel ke atas rakyat Palestin dan para jemaah yang beribadah di Masjid al-Aqsa, baru-baru ini.

“Sesungguhnya doa yang dikirimkan dari kejauhan di dalam bulan Ramadan yang penuh barakah adalah lambang solidariti umat Islam, khususnya di Wilayah Persekutuan bagi mengecam serangan tersebut dan menentang kezaliman berterusan yang dilakukan oleh tentera Israel terhadap rakyat Palestin,” katanya.

Sebelum ini, media antarabangsa melaporkan sekurang-kurangnya 163 penduduk Palestin dan enam anggota Israel cedera dalam pertempuran di Baitulmaqdis.

Polis Israel melepaskan tembakan peluru getah, gas pemedih mata dan bom tangan ke arah penduduk Palestin di dalam masjid Al-Aqsa, di mana para jemaah termasuk wanita dan kanak-kanak sedang menunaikan solat pada hari Jumaat terakhir ketika bulan Ramadan.

Ketegangan di Baitulmaqdis semakin memuncak sejak beberapa hari lalu selepas Israel melarang rakyat Palestin mengakses ke beberapa bahagian di Kota Lama ketika Ramadan – telah ditarik balik – serta pengusiran penduduk Palestin dari rumah mereka di Baitulmadis bagi memberi laluan kepada penduduk Israel.


COVID-19: 260 kes hari ini, kedua tertinggi sejak wabak landa negara

PUTRAJAYA, 13 Safar 1442H, Khamis  – Sebanyak 260 kes baharu COVID-19 dicatat hari ini, kedua tertinggi di Malaysia selepas 4 Jun lalu yang merekodkan 277 kes, kata Ketua Pengarah Kesihatan Tan Sri Dr Noor Hisham Abdullah.

Lebih membimbangkan, hanya satu kes import dicatat daripada jumlah itu, manakala 259 lagi adalah penularan dalam negara membabitkan 130 warganegara dan 129 bukan warganegara.

“Daripada 259 kes itu, 31 kes mempunyai sejarah perjalanan ke Sabah menjadikan kes keseluruhan yang mempunyai sejarah perjalanan ke Sabah ialah 119 kes sejak 20 Sept lalu,” katanya pada sidang media perkembangan COVID-19 di sini hari ini.

Beliau berkata, ini menjadikan jumlah kes positif COVID-19 di Malaysia ialah 11,484 kes, manakala jumlah kes aktif dengan kebolehjangkitan COVID-19 ialah 1,334 kes.

Sementara itu, terdapat 47 kes yang pulih daripada jangkitan COVID-19 hari ini, menjadikan jumlah kumulatif pesakit yang telah pulih kini melebihi lima angka iaitu sebanyak 10,014 kes atau 87.2 peratus daripada jumlah keseluruhan kes.

Dalam pada itu, terdapat 20 kes positif yang ditempatkan di Unit Rawatan Rapi (ICU) dengan tiga memerlukan bantuan pernafasan manakala jumlah kumulatif kes kematian kekal 136.

Memperincikan pecahan kes hari ini, Dr Noor Hisham berkata, Sabah kekal mencatat kes tertinggi dengan 118 diikuti Kedah (98 kes), Selangor dan Kuala Lumpur masing-masing 13 kes, Johor dan Putrajaya masing-masing lima kes, Terengganu dan Perlis masing-masing dua kes manakala Melaka, Pahang dan Pulau Pinang masing-masing satu kes.

Bagi kes import, ia membabitkan individu bukan warganegara yang pulang dari United Kingdom di Kuala Lumpur.

Perkembangan kes hari ini ternyata membuahkan kebimbangan kerana ketika negara mencatat kes tertinggi pada 4 Jun, sebanyak 270 kes adalah dalam kalangan bukan warganegara dari Depot Tahanan Imigresen Bukit Jalil, manakala yang membabitkan penularan tempatan hanya empat kes.

“Bilangan kes ketiga tertinggi pula dicatat pada 26 Mac iaitu semasa Perintah Kawalan Pergerakan fasa 1 iaitu sebanyak 235 kes yang terdiri daripada 27 kes import dan 208 kes penularan di dalam negara yang melibatkan 157 kes warganegara Malaysia dan 51 bukan warganegara,” katanya.

Justeru katanya, dengan pelaksanaan Kawalan Rentas Daerah di seluruh Sabah yang akan berkuat kuasa mulai 3 hingga 16 Oktober serta Perintah Kawalan Pergerakan Diperketatkan Bersasar (PKPDB) di empat daerah, ia akan membantu mengawal situasi penularan di Negeri Di Bawah Bayu itu.

“Pada masa sama, KKM dan agensi berkaitan akan berusaha sedaya-upaya bagi mengawal penularan COVID-19 di seluruh Malaysia. Kerjasama semua pihak adalah amat-amat diperlukan,” katanya. -Bernama


Pertempuran ganas kembali meletus di Khartoum

KHARTOUM, 1 Rabiulawal 1445H, Ahad – Pertempuran ganas meletus semula antara Tentera Sudan (SAF) dan pasukan separa tentera Rapid Support Forces (RSF) di beberapa kawasan di Khartoum, lapor Xinhua.

RSF melancarkan serangan menyasarkan ibu pejabat Komando Am SAF di Khartoum dan pangkalan tentera lain di bandar Omdurman dan Bahri, menurut media tempatan dan saksi kejadian.

“Pertempuran ganas berlaku pada subuh Sabtu di Komando Am tentera Sudan,” lapor portal berita Sudan Tribune di laman sesawangnya.

Sementara itu, seorang saksi kejadian berkata: “sejak pagi, terdapat letupan kuat di kawasan Burri dan Imtidat Nasir, dengan kepulan asap menyelubungi kedua-dua kawasan itu.”

Di bandar Bahri di utara Khartoum, saksi berkata, RSF melancarkan serangan ke atas Kor Tentera Sudan.

Pertempuran ganas juga berlaku antara RSF dan SAF di sekitar Kor Jurutera, pangkalan tentera strategik, di barat Omdurman.

Pertempuran sudah memasuki bulan keenam dan RSF masih mengawal kawasan utama di ibu negara Khartoum dan beberapa kawasan di barat, manakala SAF mengawal kawasan di utara, timur dan tengah Sudan.

Sudan telah menyaksikan pertempuran maut antara SAF dan RSF di Khartoum dan kawasan lain sejak 15 April, mengakibatkan sekurang-kurangnya 3,000 kematian dan lebih 6,000 kecederaan, menurut data dikeluarkan oleh Kementerian Kesihatan Sudan. – Bernama


MOTAC ambil tindakan pihak tawar badal haji meragukan

KUALA LUMPUR, 22 Zulkaedah 1443H, Rabu – Kementerian Pelancongan, Seni dan Budaya (MOTAC) akan mengambil tindakan terhadap pengusaha pelancongan yang menawarkan pakej badal haji yang meragukan menerusi media sosial sejak akhir-akhir ini.

MOTAC dalam kenyataan hari ini menyebut, pihaknya amat memandang serius tawaran pakej berkenaan memandangkan harganya jauh lebih rendah daripada caj pakej dan permit haji yang dikenakan oleh Kerajaan Arab Saudi.

“MOTAC akan mengambil tindakan sewajarnya di bawah Akta Industri Pelancongan 1992 (Akta 482) yakni Seksyen 8(d) Akta 482 menyebut syarikat pengusaha pelancongan tidak boleh menjalankan perniagaan mengikut cara yang memudaratkan kepentingan orang awam, industri pelancongan atau ekonomi negara,” menurut kenyataan itu.

Menurut MOTAC, pengusaha pelancongan yang melanggar akta berkenaan boleh dikenakan penggantungan atau pembatalan lesen.

Sehubungan itu, MOTAC menasihatkan orang awam untuk membuat pengesahan terlebih dahulu terhadap apa-apa pakej yang ditawarkan dan hanya mempertimbangkan syarikat berlesen demi memastikan hak mereka terpelihara.

Senarai syarikat pelancongan yang berlesen di bawah MOTAC boleh dirujuk pada laman sesawang www.motac.gov.my/semakan/umrah.

Sebelum ini, Pengarah Operasi Bimbingan Haji, Tengku Aziz Raja Abdullah dilaporkan berkata lambakan iklan yang mempromosikan pakej badal haji pada harga tidak munasabah perlu diberi perhatian serius kerana ia seolah-olah tindakan sengaja mengaut keuntungan.

Katanya, Lembaga Tabung Haji yang memainkan peranan penting di Tanah Suci pun tidak melaksanakan badal haji tahun ini kerana menyedari pelbagai peraturan yang ditetapkan Arab Saudi.-  Bernama


Tahan pimpinan pembangkang politik tidak bertamadun

BANGI, 16 Syaaban 1444H, Khamis – Tindakan menahan pimpinan politik pembangkang dan menghadapkan mereka atas tuduhan yang didakwa ‘direka cipta’ disifatkan sebagai politik yang tidak bertamadun.

Pesuruhjaya PAS Perak, Razman Zakaria mendakwa ‘plot drama’ itu dilihat secara jelas apabila beberapa tuduhan kepada parti pembangkang muncul sejak hari pertama Perdana Menteri, Datuk Seri Anwar Ibrahim memasuki pejabat.

Katanya, tindakan berkenaan bercanggah dengan kebebasan hak asasi manusia yang menjadi slogan perjuangan Pakatan Harapan (PH) ketika menjadi pembangkang.

“Hak asasi manusia kini hanya bersifat kebebasan yang melampaui teras dan prinsip Islam namun tidak untuk suara kebenaran menegur kerajaan.

“Suara-suara rasis terhadap Melayu dan Islam seperti mendapat perlindungan sebaliknya kebebasan mengkritik kerajaan dipasung dan dipenjarakan,” katanya dalam kenyataan, hari ini.

Justeru, beliau menggesa kerajaan pimpinan Anwar lebih matang selain menumpukan usaha membangunkan negara.

Katanya, tumpuan utama kerajaan harus diberikan kepada usaha menyemai perpaduan, meningkatkan ekonomi, membantu rakyat yang tertekan dengan kos sara hidup serta kejatuhan mata wang negara.

Beliau yang juga ADUN Semanggol itu berpandangan, segala tindakan zalim dan menekan suara rakyat hanya akan meningkatkan suhu politik negara yang sememangnya tidak menentu buat masa ini.

“Rakyat sedang memerhati situasi yang berlaku, begitu juga ahli Parlimen dan ADUN masing-masing mempunyai aspirasi perjuangan politik yang bersama kebangkitan rakyat,” katanya.


ADUN DAP dakwa diberi minuman ‘aneh’

BANGI, 12 Jamadilakhir 1443H, Sabtu – Ahli Dewan Undangan Negeri (ADUN) Pasir Bedamar, Terence Naidu mendakwa, dirinya dihidangkan dengan minuman ‘aneh’ sebelum ditahan polis dan disyaki positif dadah dalam serbuan di sebuah kelab malam di Pulau Pinang, kelmarin.

ADUN DAP dalam kenyataan kepada polis menjelaskan, kunjungannya ke kelab malam berkenaan atas undangan rakannya.

Namun, pada awalnya beliau mengakui teragak-agak untuk memasuki ke premis terbabit, sebelum akur.

“Saya tidak mengambil sebarang bentuk bahan terlarang. Saya terkejut apabila dimaklumkan ujian air kencing saya positif, kerana saya ini merokok pun tidak.

“Saya dihidangkan minuman yang ‘aneh’ saya tidak meminumnya selepas merasa sedikit.

“Saya juga dimaklumkan ketika ke tandas, seseorang telah datang ke meja dan mengisi gelas minuman saya,” katanya seperti dipetik Utusan Online, hari ini.

Selepas dibebaskan polis, beliau terus membuat laporan polis bagi membela diri dan mendedahkan dirinya terhadap anasir yang mencurigakan.

Malah dalam laporan, beliau turut menamakan beberapa saksi kejadian.

“Saksi tersebut telah dipanggil dan memberi kenyataan kepada polis serta mengesahkan apa yang dia lihat.

“Berikutan dengan ini, saya telah memohon pihak polis untuk menyiasat perkara tersebut dan orang ramai boleh menilai kenyataan beramaran saya kepada pihak polis sebelum membuat kesimpulan mereka sendiri,” katanya.

Dalam masa sama, pemimpin DAP tersebut nekad mahu membersihkan namanya selain mempertahan diri beliau yang tidak bersalah.

“Saya akan mempertahankan diri bagi membuktikan saya tidak bersalah,” katanya.


Cuaca buruk diramal di negeri utara Semenanjung minggu depan

BANGI, 14 Rabiulawal 1445H, Sabtu – Jabatan Meteorologi Malaysia (MetMalaysia) meramalkan cuaca buruk yang lebih panjang di kawasan perairan dan negeri-negeri utara Semenanjung Malaysia minggu depan.

Ketua Pengarah MetMalaysia dalam kenyataan berkata, ini berdasarkan analisis model-model cuaca, penumpuan angin dijangka berlaku di kawasan utara Semenanjung bermula 3 hingga 5 Oktober ini.

Katanya, keadaan itu berpotensi menghasilkan ribut petir berserta hujan lebat dan angin kencang dalam tempoh lebih panjang di negeri-negeri terbabit.

“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” katanya.


1,292 kawasan terjejas di Selangor terima bekalan air sepenuhnya

KUALA LUMPUR, 5 Rabiulawal 1442H, Khamis – Bekalan air di 1,292 kawasan di Wilayah Petaling, Klang/ Shah Alam, Gombak, Kuala Lumpur, Hulu Selangor, Kuala Langat dan Kuala Selangor yang mengalami gangguan sebelum ini telah pulih sepenuhnya pada pukul 6 pagi tadi, kata Ketua Ketua Komunikasi Korporat Pengurusan Air Selangor Sdn Bhd (Air Selangor) Elina Baseri.

Gangguan bekalan air ini berlaku ekoran henti tugas Loji Rawatan Air (LRA) Sungai Selangor Fasa 1, 2, 3 dan Rantau Panjang akibat pencemaran sumber air mentah dikesan di Sungai Selangor pada Isnin lepas.

“Air Selangor berterima kasih kepada pengguna yang bersabar dan memberi kerjasama sepanjang tempoh gangguan bekalan air tidak berjadual ini berlaku serta menyarankan pengguna untuk menggunakan air secara berhemat.

Pengguna yang ingin mendapatkan maklumat lanjut mengenai gangguan bekalan air boleh melayari saluran-saluran komunikasi rasmi Air Selangor di aplikasi Air Selangor, Facebook, Twitter dan Instagram, serta laman sesawang kami di www.airselangor.com,” kata Elina dalam satu kenyataan hari ini. – Bernama


Jaga tatacara pemasangan Jalur Gemilang

KOTA BHARU, 12 Safar 1445H, Selasa – Dalam keghairahan menyambut Hari Kebangsaan dan Kempen Kibarkan Jalur Gemilang orang ramai diingatkan agar sentiasa berhati-hati menjaga tatacara pemasangan supaya jangan tersilap.

Pengarah Jabatan Penerangan Negeri (JaPen) Kelantan, Muhd Nor Aswadi Md Nor yang menitipkan pesanan itu berkata, orang ramai perlu memasang Jalur Gemilang dengan betul, terutamanya memastikan agar ia tidak terbalik, dan bendera itu cukup segala sifatnya.

“Pihak jabatan ada menerbitkan bahan berkaitan Jalur Gemilang, dan orang ramai boleh memuat turun maklumat mengenai tatacara pemasangan bendera, di laman sesawang Jabatan Penerangan Malaysia.

Orang ramai juga boleh mendapatkan maklumat berkaitan Bulan Kebangsaan dan Hari Malaysia mulai 16 Ogos sehingga 16 September depan.

“Kita juga berkerjasama rapat dengan pelbagai komuniti MADANI dan rakan media bagi memberi penjelasan mengenai tatacara berinteraksi dengan bendera melalui kaedah tertentu,” katanya kepada pemberita, di sini hari ini.

Terdahulu, beliau melancarkan Kempen Semarak Gemilang di Pasar Warisan Pengkalan Datu dengan menyertai perarakan sebanyak 22 buah bot membawa Jalur Gemilang. – Bernama


98.18 peratus penjawat awam lengkap divaksin

KUALA LUMPUR, 5 Rabiulawal 1443H, Selasa – Jumlah penjawat awam yang telah lengkap menerima vaksin COVID-19 mencecah 98.18 peratus setakat ini, kata Menteri di Jabatan Perdana Menteri (Tugas-Tugas Khas), Datuk Dr Abdul Latiff Ahmad.

Ini bermakna hanya baki 1.92 peratus daripada 1.6 juta penjawat awam yang belum mengambil vaksin itu, katanya.

“Program vaksinasi ini masih lagi berjalan dan dibuat secara sukarela termasuk kepada kakitangan awam,” katanya pada sesi soal jawab persidangan Dewan Rakyat di sini hari ini.

Beliau menjawab soalan Datuk Dr Shahruddin Md Salleh (Pejuang-Sri Gading) yang meminta penjelasan tentang status dan hak penjawat awam yang tidak mahu mengambil vaksin dan adakah kerajaan akan mengenakan tindakan undang-undang terhadap penjawat awam itu.

Dr Abdul Latiff berkata, jika kerajaan mahu mewajibkan penjawat awam yang tidak mahu mengambil vaksin untuk menerima vaksin itu, ia memerlukan peraturan dan libat urus supaya boleh dilakukan dengan cara yang berhemah.

Menjawab soalan tambahan Shahruddin mengenai bagaimana memastikan orang awam yang enggan mengambil vaksin tidak menjejaskan kesihatan orang awam lain, Dr Abdul Latif berkata, setakat ini kerajaan belum bercadang mewajibkan pengambilan vaksin seperti di negara lain contohnya Singapura dan Kanada.

Namun katanya, kerajaan setakat ini menggunakan pendekatan melarang mereka yang enggan menerima vaksin menikmati kemudahan termasuk tidak boleh makan di dalam kedai makan atau aktiviti lain yang boleh dinikmati oleh mereka yang telah lengkap vaksin.

“Dengan cara begini lama-lama mereka akan sedar, mereka tidak boleh hidup tanpa mengikuti nikmat yang orang lain (dapat), mereka juga terdedah kepada risiko jangkitan teruk jika dijangkiti COVID-19,” katanya.

Beliau berkata, kerajaan akan terus melakukan libat urus dengan orang awam termasuk masyarakat Orang Asli bagi memastikan semua golongan sasar menerima vaksin. – Bernama


Pulau Pinang alami gangguan bekalan air

BANGI, 23 Syawal 1444H, Ahad – Penduduk sesetengah kawasan di Pulau Pinang akan mengalami tekanan air rendah atau tiada bekalan air bermula hari ini sehingga Rabu.

Perbadanan Bekalan Air Pulau Pinang (PBAPP) dalam kenyataan berkata, ini berikutan paras Sungai Muda yang direkodkan di muka sauk di Lahar Tiang Seberang Perai pada jam 5 pagi tadi, didapati menurun mendadak di bawah satu meter.

PBAPP berkata, situasi itu menyebabkan pengeluaran loji Rawatan Air Sungai Dua terjejas, sekali gus mengakibatkan gangguan bekalan air di negeri berkenaan.

“Buat masa kini, loji Rawatan Air Sungai Dua tidak dapat beroperasi secara normal untuk merawat air 1000 juta liter sehari (JLH) untuk dibekalkan ke kawasan Seberang Perai dan juga kawasan sekitar Pulau Pinang.

“Buat masa kini, tahap pengeluaran Loji Rawatan Air Sungai Dua terhad kepada 600-650 juta liter sehari sehingga keadaan air mentah di muka sauk Lahar Tiang mencapai simpanan 100 peratus (berdasarkan pemulihan paras air di Sungai Muda),” katanya.

PBAPP berkata, pihaknya telah menyalurkan air dari Empangan Mengkuang sebagai tindakan kecemasan buat masa ini.

Bagaimanapun, katanya, jumlah air yang disalurkan dari Empangan Mengkuang masih tidak mencukupi untuk menampung penurunan mendadak paras air Sungai Muda.

“Para pengguna dinasihati untuk menyimpan air dengan secukupnya.

“Jurutera-jurutera PBAPP bekerja keras untuk memulihkan bekalan air mentah di muka sauk Lahar Tiang dan pengeluaran air terawat di Loji Rawatan Air Sungai Dua boleh pulih sepenuhnya.

“PBAPP akan sentiasa kemaskini maklumat kepada pengguna-pengguna air Pulau Pinang,” katanya.


Menteri kata tak salah bina kasino di Sarawak

KUCHING, 3 Syawal 1444H, Ahad – Menteri Pelancongan, Industri Kreatif dan Seni Persembahan Sarawak, Datuk Seri Abdul Karim Rahman Hamzah berkata, tidak salah untuk membina sebuah kasino di Borneo Highlands Resort kerana Sarawak bukan hanya untuk orang Islam.

Katanya, beliau telah mendengar beberapa bantahan pembukaan kasino kerana perjudian adalah haram dalam Islam.

“Tetapi mereka harus ingat bahawa Sarawak bukan untuk orang Islam sahaja. Mengapa mereka tidak bising tentang pembukaan cawangan 4D atau Toto? Itu juga haram untuk orang Islam,” katanya seperti dilapor media tempatan.

Beliau merujuk kepada bantahan Pesuruhjaya PAS Sarawak, Jofri Jaraiee bahawa kasino yang dicadangkan akan mendatangkan lebih banyak mudarat daripada kebaikan.

Dalam satu kenyataan yang dikeluarkan pada Khamis (20 April), Jofri berkata, kasino boleh menyebabkan ketagihan perjudian dan akhirnya membawa kepada keruntuhan keluarga dan masyarakat.

Namun, Abdul Karim berkata, kasino itu bukan satu-satunya tarikan yang dicadangkan untuk pembangunan semula Borneo Highlands Resort.

Beliau berkata, ia akan menjadi resort bersepadu dengan kemudahan lain seperti padang golf dan taman hiburan.

“Orang ramai tidak menyedari bahawa kasino itu bukan satu-satunya tarikan di sana, jika ia dibuka,” katanya sambil memaklumkan bahawa keputusan untuk menubuhkan kasino itu akan dibuat oleh Perdana Menteri Sarawak, Tan Sri Abang Johari Tun Openg.

Sebelum ini, Abdul Karim tidak menolak kemungkinan untuk membangunkan Borneo Highlands menjadi ‘Genting Highlands kedua’.

“Saya tidak boleh mengatakan ya atau tidak (untuk membuka kasino di Borneo Highlands) pada masa ini.

“Saya rasa kita akan menyerahkan kepada kerajaan negeri untuk memutuskan sama ada membenarkan kasino dibina di sana,” katanya bulan lalu.


Kabinet Sabah setuju hadkan jawatan Ketua Menteri kepada dua penggal

TELUPID, 27 Safar 1444H, Sabtu – Jemaah Kabinet Sabah secara dasarnya meluluskan cadangan untuk mengehadkan tempoh jawatan Ketua Menteri Sabah kepada dua penggal, kata Ketua Menteri, Datuk Seri Hajiji Noor.

Katanya, cadangan berkenaan akan dibawa ke persidangan Dewan Undangan Negeri (DUN) Sabah akan datang sekiranya rakyat dan semua Ahli Dewan Undangan Negeri (ADUN) termasuk kerajaan serta pembangkang bersetuju untuk meminda Perlembagaan Negeri berkaitan perkara tersebut.

“Ini kerana mengehadkan tempoh jawatan ketua menteri melibatkan soal perundangan, justeru Perlembagaan Negeri perlu dipinda melalui Persidangan DUN Sabah.

“Cadangan ini merupakan satu lagi inisiatif yang dibawa kerajaan Gabungan Rakyat Sabah (GRS) dan Barisan Nasional,” katanya berucap pada Program Jelajah GRS Parlimen Beluran di Dataran Telupid di sini hari ini.

Turut hadir presiden dan pemimpin parti komponen GRS antaranya Presiden Parti Bersatu Sabah (PBS), Datuk Seri Dr Maximus Ongkili, Presiden United Sabah National Organisation (USNO), Tan Sri Pandikar Amin Mulia, dan Naib Presiden Bersatu, Datuk Seri Dr Ronald Kiandee yang juga Menteri Pertanian dan Industri Makanan.

Mengenai program berkenaan Hajiji berkata, Program Jelajah GRS Parlimen Beluran merupakan siri jelajah keempat, selepas Keningau, Kudat dan Lahad Datu.

“Sudah sampai masanya pemimpin dari parti-parti tempatan Sabah bersatu hati dalam satu wadah iaitu GRS bersama-sama berjuang menuntut dan menjaga kepentingan Sabah. Kita tidak akan berkompromi dalam memperjuangkan dan menuntut hak Sabah seperti dalam Perjanjian Malaysia 1963 (MA63),” tegasnya.

Sementara itu, Ronald berkata, program berkenaan mendapat sambutan yang amat positif dan menggalakkan daripada masyarakat di Parlimen Beluran yang dilaksanakan kepimpinan negeri sebagai persiapan menghadapi pilihan umum akan datang.

“GRS adalah gabungan berasaskan Sabah dan sudah tentu perjuangan besar adalah untuk memastikan negeri ini dibangunkan setaraf dengan negeri di Semenanjung dengan mengambil kira hak dan keistimewaan Sabah dalam negara ini.

“Kita ada perjanjian semasa membentuk Malaysia dan apa yang GRS mahu adalah kerajaan Persekutuan melihat perkara tersebut. Kabinet (Persekutuan) ada membentuk jawatankuasa berkenaan perkara ini dan banyak perkara yang telah dilaksanakan, namun banyak lagi perkara yang perlu kerajaan Persekutuan lihat dan ini adalah agenda utama perjuangan GRS,” katanya.

Mengenai cadangan mengehadkan tempoh jawatan Ketua Menteri Sabah kepada dua penggal, Ronald berkata, ia merupakan cadangan yang baik dan sudah tentu akan disambut baik oleh rakyat sebagai usaha memastikan ketelusan jawatan berkenaan.

“Terserah kepada ADUN untuk menentukan…jika melihat dalam konteks yang luas ini merupakan cadangan yang baik,” katanya. – Bernama


Eropah, Ukraine berdepan risiko bencana radiasi nuklear

KIEV, 28 Muharam 1444H, Jumaat – Russia kini meletakkan seluruh rakyat Eropah dan Ukraine dalam risiko bencana radiasi, apabila loji nuklear di Ukraine yang ditawan terputus daripada rangkaian kuasa negara.

Presiden Volodymyr Zelenskyy menyalahkan tentera Russia yang menembak berhampiran stesen jana kuasa sehingga mengalami kerosakan rangkaian kuasa elektrik.

“Sekiranya penjana kuasa tidak dihidupkan selepas bekalan terputus, terdapat risiko kemalangan radiasi.

“Russia kini meletakkan Ukraine dan seluruh rakyat Eropah dalam situasi selangkah lagi dari bencana radiasi,” katanya.

Kesan kebakaran sebelum ini menyebabkan grid nasional mengalami gangguan buat kali pertama.

Tegas beliau, buat masa ini paras radiasi berdekatan adalah normal walaupun kompleks loji itu kehilangan bekalan kuasa utamanya sejak semalam.

Katanya, selagi Russia menawan loji berkenaan risiko bencana adalah tinggi.

Di loji kuasa nuklear Zaporizhzhia, keadaan kini amat bahaya.

“Saya terima laporan terdapat kebakaran di hutan berhampiran loji kuasa dan perlu meneliti isu dengan lebih lanjut,” katanya. – Agensi


DAP hipokrit! Apa relevan guna bahasa Mandarin pada peta LRT Pulau Pinang?

BANGI, 29 Safar 1445H, Jumaat – BERJASA mempersoalkan relevan penggunaan bahasa Mandarin pada peta perkhidmatan Transit Aliran Ringan (LRT) Pulau Pinang, sedangkan komposisi masyarakat di negeri itu adalah majmuk yang turut terdiri daripada kaum Melayu dan India.

Sebelum ini, tular di media sosial yang memaparkan peta LRT Pulau Pinang menggunakan bahasa Mandarin sehingga mendapat kecaman daripada pelbagai pihak.

Paparan peta itu memaparkan beberapa lokasi tempat dengan menggunakan bahasa Mandarin, sekali gus memberi gambaran bahasa Melayu seolah tiada nilai lagi di Pulau Pinang – yang diterajui DAP.

Ketua Penerangan BERJASA, Mohd Hamdan Mohd Sharif berkata, keadaan itu mencetuskan persoalan terhadap nilai dan kedudukan bahasa Melayu di negeri berkenaan, meskipun menjadi bahasa kebangsaan serta dijamin Perlembagaan Persekutuan.

“Komitmen DAP untuk menghormati Perlembagaan Persekutuan boleh dipersoal kerana mereka secara terus-menerus menyatakan bantahan kepada penggunaan tulisan Jawi di papan tanda dan masih mempertahankan kewujudan sekolah vernakular yang jelas menjadi penghalang kepada perpaduan kaum di peringkat awal.

“Jadi, kenyataan DAP yang mengatakan mereka menghormati Perlembagaan Persekutuan ini ibarat melepaskan batuk di tangga sahaja kerana baru-baru ini tular penggunaan tulisan Mandarin di peta LRT yang akan dilakukan di Pulau Pinang.

“Maka, secara jelasnya mereka tidak menghormati Perlembagaan Persekutuan seperti yang diperkatakan selama ini,” katanya.

Mohd Hamdan percaya, kata-kata DAP yang ingin menjunjung Perlembagaan dan menghormati hak orang Melayu sebagai kaum majoriti di negara ini, sekadar dusta serta hipokrit semata-mata.

“Pendirian DAP yang konsisten ingin memperjuangkan ideologi Malaysian Malaysia sudah boleh diduga daripada awal walaupun telah menjalinkan kerjasama bersama UMNO dalam membentuk kerajaan perpaduan.

“Hasilnya, mereka konsisten melaksanakan beberapa perkara yang jelas melanggar Perlembagaan Persekutuan,” katanya.

Beliau berkata, DAP yang kini menjadi kerajaan sepatutnya lebih membawa negara ke arah identiti yang jelas, bukan mencampur-adukkan semua sehingga menampakkan Malaysia tidak mempunyai identiti utama.

“BERJASA amat kesal dengan isu ini kerana menampakkan kedudukan bahasa Melayu mudah diremehkan dengan begitu sahaja.

“Harapan BERJASA untuk melihat Malaysia sebagai sebuah negara watan dan beridentiti nasional berteraskan Melayu dan Islam sebagai tunjang utama tidak akan terpadam selagi kita masih belum memperoleh satu identiti yang jelas untuk negara ini,” katanya.


Ugut Azam Baki buktikan PH amal politik dendam

BANGI, 23 Rabiulakhir 1444H, Jumaat – Tindakan Rafizi Ramli mengeluarkan kenyataan didakwa berbaur ugutan terhadap Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki memperlihat Pakatan Harapan (PH) mengamalkan politik dendam.

Sebelum ini, Timbalan Presiden PKR itu dalam Ceramah Mega PH di Johor Bahru dilaporkan berkata, PH akan ‘mencari’ Azam sekiranya pakatan itu menang pada Pilihan Raya Umum ke-15 (PRU15).

“Esok (hari ini) kita jumpa di mahkamah, lusa (Jumaat) satu hari lagi kempen, Sabtu kita mengundi. Lepas menang pilihan raya kami cari Azam Baki, Insya-Allah.

“Saya tahu Azam Baki tengok ini! Saya harap bila Pakatan Harapan menang bila kami cari kamu, kamu jangan salahkan adik kamu sekali lagi,” katanya.

Mengulas perkara itu, Perdana Menteri, Datuk Seri Ismail Sabri Yaakob menegaskan, sikap calon kerusi Parlimen Pandan itu jelas menunjukkan parti berkenaan tidak patut diberi mandat untuk mentadbir Malaysia.

Menurutnya, belum pun memerintah negara, PH sudah ada niat jahat kepada kakitangan kerajaan.

“Ya, jadi inilah sikap sebenar mereka yang sentiasa menyimpan dendam. Selepas PRU14, kita tengok mereka sudah balas dendam.

“Hari pertama, pegawai kerajaan yang tak bersama mereka dibuang, kakitangan kontrak puluh ribu dibuang begitu sahaja seperti JASA, BTN dan sebagainya kerana menganggap mereka penyokong BN,” katanya seperti dipetik media tempatan, hari ini.

Ismail Sabri yang juga Naib Presiden UMNO berkata, ramai juga pengerusi syarikat-syarikat berkaitan kerajaan dipecat selepas pemerintahan kerajaan PH pada 2018.

Katanya, sikap PH yang antikakitangan kerajaan nampaknya dipamerkan semula oleh Rafizi.

“Jadi terbubar dengan sendiri, tiada kerja. Pengerusi-pengerusi agensi anak syarikat sebagainya kalau daripada parti pemerintah BN terus mendapat surat pecat.

“Maknanya sikap mereka dah tunjuk semula Rafizi semalam apabila mengugut Ketua Pesuruhjaya SPRM,” katanya.


UAE lulus vaksin Moderna untuk kecemasan

DUBAI, 23 Zulkaedah 1442H, Ahad – Emiriah Arab Bersatu (UAE) meluluskan vaksin COVID-19 Moderna Inc untuk tujuan kecemasan.

Ia adalah vaksin kelima yang mendapat persetujuan oleh negara Teluk Arab, kata Kementerian Kesihatan dalam satu kenyataan di agensi berita WAM hari ini.

Selain itu, UAE melaporkan penularan varian Beta, Delta dan Alpha di negara itu yang berjumlah 9.2 juta orang penduduk.

Kementerian juga mengumumkan bahawa jangkitan kini mencatatkan 1,599 kes baru COVID-19, menjadikan jumlah kes yang direkodkan di UAE kepada 639,476.

Tiga kematian baru telah dilaporkan disebabkan komplikasi COVID-19, menjadikan jumlah kematian di negara berkenaan 1,834.

Kira-kira 73.8 peratus penduduk UAE telah menerima satu dos vaksin sementara 63.7 peratus diberi vaksin sepenuhnya, kata Kementerian Kesihatan dalam catatan Twitter semalam. – Agensi


Kebun haram: MCA bincang dengan exco? Ada situasi ‘win-win’?

BANGI, 18 Muharram 1442H, Ahad – MCA dilihat komited membela penceroboh tanah kerajaan negeri Pahang yang dijadikan ladang durian secara haram di Raub apabila Naib Presiden yang juga Timbalan Menteri Perpaduan Negara, Senator Datuk Seri Ti Lian Ker turun padang.

Presiden gerakan Islam, Ikatan Muslimin Malaysia (ISMA), Haji Aminuddin Yahaya berkata, portfolio kementerian Lian Ker tidak ada kena mengena dengan isu tanah ini tetapi ia menunjukkan betapa pentingnya isu berkenaan buat MCA.

“Ini merupakan sesuatu yang luar biasa. Apa yang membimbangkan ialah perjumpaan pimpinan MCA ini ialah dengan exco negeri Pahang untuk berbincang mengenai penyelesaian ‘win-win’ dalam isu pencerobohan tanah tetapi tidak pasti apakah yang dilobi dan dituntutnya.

“Rakyat mahu tahu apa sebenarnya yang dirundingkan oleh MCA ini. Exco kerajaan negeri manakah lagi akan berjumpa dengan mereka ini selepas ini? Apakah sebenarnya tawaran yang dipersembahkan kepada kerajaan negeri, apabila beliau menyebut ‘win-win’ sebegini?,” soalnya menerusi satu kenyataan, hari ini.

Mengulas lanjut, Haji Aminuddin percaya ramai yang tidak sedar atau terlepas pandang akan apa yang sedang diusahakan oleh MCA dalam isu pencerobohan tanah di Pahang.

Ini kerana katanya, para pemimpin politik Melayu yang lantang dalam isu ini tidak akan menyebut mengenai MCA kerana itu rakan mereka.

“Apa yang penting hanyalah mileage dan publisiti parti tanpa menyedari ada musuh dalam selimut. Jujurlah kepada rakyat.

“Saya pasti MCA akan terus diberikan laluan untuk bertanding di kawasan majoriti Melayu tetapi hakikatnya parti itu mesti ditolak dalam Pilihan Raya Umum Ke-15 (PRU-15) sebagaimana rakyat perlu tolak DAP,” katanya.

Difahamkan, Lian Ker bersama-sama Exco kerajaan negeri, Datuk Abd Aziz Mat Kiram cuba mencari jalan penyelesaian berhubung penceroboh tanah kerajaan negeri Pahang

“Sementara ada pihak cuba mengeksploitasi dan memomokkan peneroka-peneroka dengan memutarbelitkan isu di luar perspektif semata-mata atas naratif perkauman, kami bersama-sama Exco tempatan Datuk Abd Aziz Kiram cuba mencari penyelesaian dengan memberi pertimbangan kepada sosio ekonomi.

“… dan perundangan melalui perspektif yang sihat, secara hemah dan positif. Syabas kepada permuafakatan!,” katanya menerusi hantaran di Facebook.


Semua penduduk Lembah Klang dijangka selesai terima vaksin COVID-19 bulan depan

PUTRAJAYA, 5 Zulhijjah 1442H, Khamis – Semua penduduk di Lembah Klang dijangka mendapat sekurang-kurangnya dos pertama suntikan vaksin COVID-19 awal bulan depan dan dos lengkap menjelang hujung bulan, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, ia merupakan perancangan semasa kerajaan dengan mengambil contoh kejayaan kesihatan awam termasuk proses vaksinasi di Labuan.

“Merujuk kepada kejayaan tindakan kesihatan awam dan vaksinasi di Labuan, kes jangkitan baharu dilihat menurun kepada 26 kes hari ini berbanding 1,340 kes sebelum ini. Ini menunjukkan keberkesanan vaksinasi walaupun jangkitan adalah daripada varian Delta.

“Dalam masa dua minggu pelaksanaan tindakan kesihatan dan vaksinasi di Labuan, penerima dos pertama adalah 87 peratus manakala 52 peratus telah lengkap menerima dua suntikan.

“Apabila penerima vaksinasi mencecah lebih daripada 52 peratus, kita dapati kes baharu COVID-19 di Labuan menurun,” katanya pada sidang media khas Kementerian Kesihatan (KKM) di sini hari ini.

Beliau berkata, keberkesanan tindakan kesihatan awam dan peningkatan jumlah penerima vaksin itu dapat mencegah penularan varian Delta yang menular di Labuan.

Dr Noor Hisham berkata, kes di Labuan mencecah hingga 1,340 kes jangkitan varian Delta dalam masa seminggu menyebabkan penggunaan katil Unit Rawatan Rapi (ICU) melebihi 120 peratus, serta memerlukan pertambahan sebanyak 22 katil ICU termasuk penyediaan hospital medan, dan Pusat Kuarantin dan Rawatan COVID-19 Berisiko Rendah (PKRC).

“Sekarang kita lihat kes ICU menurun kepada 55 peratus iaitu daripada 22 katil dikhaskan untuk pesakit COVID-19, kini hanya sembilan pesakit. PKRC kita ada 650 katil sekarang hanya lebih kurang 200 pesakit… ini menunjukkan walaupun varian Delta menular di Labuan tetapi apa yang penting kena tingkatkan vaksinasi,” katanya.

Justeru, beliau berkata, kaedah itu perlu diguna pakai di Lembah Klang dengan meningkatkan kadar vaksinasi dalam tempoh terdekat sekali gus mengurangkan kes serta kadar kemasukan ke hospital.

Dr Noor Hisham berkata, seramai 3.1 juta penduduk di Lembah Klang telah pun mendapat satu dos dan sebanyak lima juta dos akan diberikan di Lembah Klang.

Sementara itu, Menteri Kesihatan, Datuk Dr Adham Baba mengesahkan vaksin jenis Pfizer-BioNTech akan digunakan di pusat pemberian vaksin (PPV) di Kelantan bagi menggantikan vaksin jenis Sinovac bermula bulan depan.

“Sebenarnya bukan di Kelantan sahaja malah akan diperluas ke seluruh negara memandangkan kita (kerajaan) telah menempah 45.7 juta dos Pfizer-BioNTech berbanding 16 juta dos Sinovac,” katanya.

Beliau berkata demikian ketika ditanya mengenai keputusan penamatan pengagihan vaksin jenis Sinovac di semua PPV di Kelantan memandangkan Badan Bertindak Imunisasi COVID-19 Kebangsaan (CITF) hanya akan membekalkan vaksin jenis Pfizer ke semua PPV di negeri itu. – Bernama


Zalim! Israel tembak mati pemuda Palestin di Tebing Barat

TEBING BARAT, 27 Jamadilawal 1443H, Sabtu – Seorang pemuda Palestin ditembak mati pada pagi Jumaat oleh tentera pengganas Israel di persimpangan Hares di wilayah Salfit, Tebing Barat yang dijajah.

Mangsa dikenali sebagai Ameer Rayyan, dilaporkan ditembak dan cedera parah di bahagian perut serta disahkan meninggal dunia sejam kemudian selepas tentera Israel menolak akses perubatan kecemasan di tempat kejadian.

Kematian membabitkan pemuda dari bandar Qarawat Bani Hassan di wilayah terbabit disahkan oleh Kementerian Kesihatan Palestin.

Difahamkan, jenazah Rayyan telah dipindahkan oleh ambulans Israel ke hospital Palestin, di mana ia masih ditahan dan belum diserahkan kepada waris keluarga.

Pengganas Israel terus bertindak zalim ke atas Tebing Barat dan Baitulmaqdis dengan menyerang penduduk serta menceroboh kediaman mereka hampir setiap hari.

Tindakan itu mencetuskan pertempuran dengan penduduk di seluruh wilayah, sehingga ada yang cedera dan meninggal dunia akibat keganasan rejim.

Bahkan, serbuan yang dijalankan Israel turut menyasarkan kawasan yang berada di bawah kawalan penuh Pihak Berkuasa Palestin (PA), dengan sewenang-wenangnya tanpa sebarang waran. – Agensi


Isu bubar Parlimen ‘tenggelamkan’ Bajet 2023

Oleh Athirah Huda Zalhe

BANGI, 11 Rabiulawal 1444H, Sabtu – Ketidaktentuan suasana politik dan desas-desus mengenai pembubaran Parlimen telah menenggelamkan tumpuan kepada Belanjawan 2023 yang dibentangkan kerajaan semalam.

Fokus rakyat lebih kepada khabar angin mengenai Pilihan Raya Umum Ke-15 (PRU15) yang mungkin berlaku tahun ini, walaupun intipati belanjawan tahun hadapan dilihat lebih baik berbanding tahun sebelumnya.

Profesional Kewangan, Ahmad Zakie Ahmad Shariff berkata, meskipun timbul pelbagai persepsi, beliau yakin bahawa Bajet 2023 yang bertemakan ‘Keluarga Malaysia, Makmur Bersama’ itu akan tetap dibahaskan sebelum Parlimen dibubar.

“Bila dikatakan begitu, saya rasa PRU15 bukan dalam sebulan dua walaupun ramai yang kata atau setengah pihak memang inginkan PRU itu secepat mungkin.

“Kalau pun bajet ini dibahaskan, kemudian Parlimen dibubarkan, PRU dan satu kerajaan terbentuk, kerajaan itu akan melihat balik bajet yang dibentangkan.

“Saya rasa bajet itu akan diterima, cuma akan ada perubahan tertentu kerana secara pukal belanjawan berkenaan bukanlah teruk, cuma kurang ketegasan untuk meningkatkan daya saing kita. Itu tidak kuat,” katanya dalam temubual Dimensi: Analisis Bajet 2023 di TV Pertiwi, malam tadi.

Ditanya mengenai penambahbaikan pemberian Bantuan Keluarga Malaysia (BKM), Ahmad Zakie mengakui terdapat kebaikan dan keburukan terhadap peruntukan tunai secara langsung kepada rakyat itu.

“Bantuan secara one-off itu bagus kerana memberikan rangsangan untuk rakyat berbelanja, dan dengan itu ekonomi semakin berkembang.

“Tetapi, kalau produktiviti dalam ekonomi tidak berkembang, inflasi pula jadinya. Maka, imbangan itu perlu ada,” katanya.

Beliau bimbang apabila tambahan kewangan itu diberikan kepada golongan tertentu, ia hanya menambahkan kebarangkalian inflasi.

“Bagi orang berkemampuan, itu tak berapa penting tetapi golongan B40 ke bawah, RM300 pun besar. Pada saya kalau nak beri mata kail, bagikan kepada industri kecil dan sederhana (IKS) supaya dapat menggajikan pekerja dan mengeluarkan hasil.

“Ini tidak, bagi kepada orang yang poketnya kosong dan beli barang sama, tak bertambah barang itu,” katanya.

Semalam, Menteri Kewangan, Tengku Datuk Seri Zafrul Tengku Abdul Aziz mengumumkan pemberian BKM maksimum sehingga RM3,000 kepada penerima yang layak dengan peruntukan sebanyak RM7.8 bilion.

Bantuan yang bakal memanfaatkan 8.7 juta penerima itu turut mengumumkan kategori baharu bagi isi rumah berpendapatan kurang daripada RM2,500 dan menanggung lima orang anak atau lebih, layak menerima RM2,500 tahun depan.

Pautan Dimensi;


Yayasan Ikhlas akan bawa adik Hafiz jumpa pakar tulang di HSNZ

BANGI,1 Muharram 1445H, Rabu – Yayasan Ikhlas akan membawa Muhammad Hafizuddin atau adik Hafiz dari Terengganu yang diuji penderitaan penyakit saraf sejak lima tahun lalu berjumpa pakar Ortopedik.

Pengerusi Lembaga Pemegang Amanah Yayasan Ikhlas, Prof Dr Zainur Rashid Zainuddin berkata, remaja lelaki yang kini berusia 21 tahun itu akan dirujuk ke Hospital Sultanah Zahirah Kuala Terengganu secepat mungkin bagi mendapatkan rawatan lanjut.

Dalam kunjungan kali ketiga rombongan YI ke kediamannya pada Ahad, 16 Julai lalu, Dr Zainur Rashid sempat meluangkan masa bersama remaja berkenaan.

Katanya, rawatan yang diberikan kepada remaja berkenaan bukan sesuatu yang mudah memandangkan penyakit yang dihadapi telah berlaku dalam tempoh yang panjang.

“Dahulunya merupakan kanak-kanak normal yang boleh bersekolah, bermain bola bersama rakan-rakan lain namun penyakit mula dikesan ketika usianya mencecah 12 tahun selepas kerap terjatuh.

“Hasil pemeriksaan dan rawatan kesihatan dijalani mengesahkan dia mengalami penyakit Fanconi Sindrom yang berpunca daripada kegagalan buah pinggang yang tidak boleh menyerap balik garam galian atau zat yang keluar, menyebabkan dia kekurangan zat-zat seperti fosfat, kalsium dan sebagainya.

“Keadaan itu menyebabkan tulangnya rapuh, walaupun hanya terjatuh ringan tulangnya mudah patah,” katanya menerusi tiktok yang dimuat naik telegram Yayasan Ikhlas.

Sebelum ini, YI telah melancarkan kempen murni dipanggil Kempen Bantu Pesakit Sihat (BPS) bagi membantu golongan yang tidak berkemampuan – yang tersisih daripada segi pembiayaan bantuan kewangan dan perubatan.

Dana yang terkumpul akan digunakan termasuklah pembiayaan Hafiz selain disalurkan bantuan dan keperluan kepada beberapa pesakit lain.

Hujung bulan lalu, kisah Hafiz menjadi tular menyebabkan YI berkunjung ke kediaman Hafiz di Kuala Terengganu, turut serta ahli perniagaan serta pempengaruh kontroversi, Ahmad Iqbal Zulkefli.


Kenyataan Ahli Parlimen BN sokong Muhyiddin sahih

KUALA LUMPUR, 28 Zulkaedah 1442H, Jumaat – Kenyataan tanpa nama mewakili Ahli Parlimen Barisan Nasional (BN) yang menyokong Tan Sri Muhyiddin Yassin adalah sahih kerana Ahli Parlimen dibenarkan mempunyai pendirian politik mereka sendiri, kata Datuk Seri Shahidan Kassim.

“Kenyataan itu benar dan ia adalah daripada kami semua – Ahli Parlimen BN yang menyokong Muhyiddin.

“Mereka yang tidak setuju boleh menyatakan pendirian sendiri. Tetapi saya dan Ahli Parlimen Padang Besar (Datuk Zahidi Zainul Abidin) menginginkannya – dan begitu juga yang lain,” kata Pengerusi Ahli-ahli Parlimen Penyokong Kerajaan Perikatan Nasional (PNBBC) itu seperti dilapor The Star.

Shahidan mengatakan bahawa kenyataan Ahli Parlimen BN untuk menyokong Muhyiddin sebagai Perdana Menteri ditandatangani oleh majoriti Ahli Parlimen daripada gabungan itu.

“Mungkin hanya satu atau dua yang menentangnya. Tetapi seperti yang anda lihat, Ahli Parlimen dari Perlis, Kedah, Pulau Pinang, Perak, Terengganu, Negeri Sembilan dan negeri-negeri lain menyokongnya,” katanya.

Dalam catatan Facebook, semalam bekas Perdana Menteri, Datuk Seri Najib Razak menimbulkan persoalan terhadap kenyataan media, yang didakwa ditandatangani oleh Ahli Parlimen BN untuk menyokong Muhyiddin sebagai Perdana Menteri.

Najib berkata, sebagai Ahli Parlimen Pekan, beliau tidak pernah bersetuju untuk menentang pendirian Majlis Kerja Tertinggi UMNO untuk menyokong Muhyiddin sebagai Perdana Menteri.

Bagaimanapun, Shahidan berkata, Ahli Parlimen BN yang tidak menyokong Muhyiddin bebas untuk bersuara.

“Setiap orang adalah individu dengan pendirian masing-masing. Datuk Seri Ahmad Zahid Hamidi juga mengeluarkan kenyataan yang mengatakan bahawa anggota Parlimen bebas memilih untuk menyokong sesiapa sahaja di Parlimen,” kata Shahidan.

Terdahulu, satu kenyataan tanpa nama mendakwa Ahli Parlimen BN menyokong Muhyiddin selaku Perdana Menteri tersebar di media sosial.

Kenyataan itu berkata, pendirian itu berdasarkan keputusan Majlis Kerja Tertinggi UMNO, yang menurutnya memberi Ahli Parlimen kebebasan untuk menyokong Muhyiddin atau sebaliknya, dan jika berlaku pengundian dalam sesi Parlimen nanti.

Kenyataan yang tidak mengandungi kepala surat dan tandatangan itu juga menyatakan bahawa keutamaan Ahli Parlimen BN adalah memastikan agenda Pelan Pemulihan Nasional tercapai.

UMNO mempunyai 38 Ahli Parlimen daripada 222 anggota Dewan Rakyat, termasuk sembilan menteri.

Ketika ini terdapat hanya 220 anggota Parlimen dari 222 kerusi Parlimen berikutan kematian Ahli Parlimen Batu Sapi, Datuk Liew Vui Keong dan Ahli Parlimen Gerik, Datuk Hasbullah Osman.


Insiden tertukar bayi jarang berlaku, tapi beri impak besar

PADA 12 Jun, negara digemparkan dengan kes bayi tertukar di sebuah hospital swasta di Shah Alam.

Isu ini tular apabila ibu yang merupakan usahawan terkenal dan mempunyai ratusan ribu ‘followers’ membuat live di Facebook.

Insiden tertukar bayi tidak boleh dipandang ringan walaupun kebarangkalian ia berlaku adalah amat jarang, kerana impaknya amat besar sama ada kepada bayi, waris atau pihak hospital sendiri.

Hal ini berkait rapat dengan pengurusan keselamatan pesakit (patient safety) di mana garis panduan ‘Malaysian Patient Safety Goals‘ telah meletakkan ‘To improve the accuracy of patient identification‘ sebagai matlamat yang kelima dengan KPI 100 peratus pelaksanaan dua jenis pengecaman (two identifiers).

Seorang kakitangan perubatan perlu memastikan keselamatan pesakit semasa proses rawatan diberikan, sepertimana persamaan berikut:

“safety thinking + safe practice = patient safety”.

Proses pengesahan identiti bayi bukan hanya terletak 100 peratus pada satu pihak, tetapi kedua-dua pihak iaitu jururawat dan ibu atau waris adalah penting. Tambahan pula, bayi tidak boleh berkata-kata dan rupa bayi hampir serupa.

Asas kepada pengesahan identiti bayi yang baru lahir bermula sejurus selepas kelahiran (pengesahan jantina), diikuti pemasangan tag nama, serta ketika penyerahan dan pengambilan bayi. Kesemua fasa ini memerlukan semakan bersama antara dua kakitangan atau bersama ibu.

Label yang tepat dengan maklumat yang lengkap seperti nama ibu, nombor kad pengenalan atau nombor pasport, tarikh dan waktu lahir serta jantina bayi juga perlu dicatat.

Pengesahan bayi hanya dengan nama ibu tanpa maklumat lain meningkatkan risiko bayi tertukar.

Selain itu, kakitangan disarankan supaya bertanya kepada ibu sambil memeriksa tag nama kedua-dua ibu dan bayi atau menyebut maklumat dengan kuat supaya didengari sebelum disahkan oleh waris.

Semakan akhir pula perlu dilakukan semasa discaj bersama-sama dengan ibu diakhiri pemotongan tag nama bayi dan ibu oleh pihak hospital.

Penggunaan pintu dengan kad akses juga amat penting untuk mengelakkan pihak tidak berkaitan atau tidak bertanggungjawab masuk ke ruang rawatan.

Antara tindakan tambahan yang boleh dilakukan oleh ibu bapa bagi mengurangkan risiko tertukar adalah seperti berikut:

a)Mengekalkan bayi di dalam bilik (rooming in) kecuali ketika prosedur sekiranya hospital menyediakan nurseri.

b)Meletakkan kain  atau topi sendiri untuk membezakan bayi kerana kainan hospital adalah sama untuk semua bayi.

c)Bersama-sama dan memberikan sepenuh perhatian semasa memeriksa tag nama bayi ketika menerima bayi

Sepertimana kedua-dua ibu yang berasa sedih dan terkilan, saya pasti, kakitangan yang terlibat dalam insiden ini juga tidak duduk senang dan terpaksa berhadapan dengan tindakan yang akan dikenakan oleh pihak pengurusan hospital.

Namun, dalam setiap insiden yang berlaku, sudah pasti pihak yang melakukan kesilapan perlu bertanggungjawab sepenuhnya.

Seperti yang dilaporkan media, tindakan pembetulan serta-merta (immediate corrective action) untuk memulangkan bayi kepada ibu sebenar telah dilakukan.

Maka, diharap pihak hospital dapat melakukan tindakan penambahbaikan lanjut dengan serta-merta termasuk penguatkuasaan Prosedur Operasi Standard (SOP), seperti yang dinyatakan dalam mengesahkan bayi yang betul bagi memastikan insiden ini tidak berulang.

Selain itu, kaedah penilaian berterusan dari semasa ke semasa perlu dilakukan untuk menilai pelaksanaan dan keberkesanannya.

Kita pula, sebagai masyarakat usahlah menambah minyak ke dalam api. Jadilah masyarakat yang matang dengan memberikan sokongan dan nasihat yang membina kepada semua pihak.

Atiqah Ahmad Zain
Ketua Jururawat / Jururawat Bidan Terlatih
Ahli I-Medik


Perancis buka konsulat jeneral di Mosul

PARIS, 29 Syaaban 1443H, Jumaat – Perancis pada Khamis mengumumkan akan membuka konsulat jeneral di bandar Mosul, Iraq – wilayah yang pernah menjadi kubu kuat kumpulan pengganas Daesh.

Kementerian Luar Perancis dalam satu kenyataan berkata, kembalinya Konsulat Jeneral Perancis ke Mosul adalah satu peristiwa penting dalam perkongsian bersejarah dan strategik antara negara itu dengan Iraq.

Kakitangan konsulat akan beroperasi di kedutaan di Baghdad mulai Jun dan pejabat konsulat tetap akan dibuka di bandar Mosul, utara Iraq menjelang 2023.

Kenyataan itu berkata, konsulat akan memudahkan bantuan kemanusiaan, kebudayaan, pendidikan dan penyelidikan serta mengukuhkan hubungan dengan masyarakat setempat di wilayah Nineveh.

Sebelum ini, Presiden Perancis, Emmanuel Macron berjanji untuk membuka semula konsulat dan sekolah Kristian berbahasa Perancis di wilayah itu ketika lawatannya ke Mosul pada Ogos lalu.

Kementerian itu berkata, Perancis selama beberapa dekad berada secara berterusan di Mosul – yang menjadi rumah kepada penduduk Arab Kristian, terutamanya melalui konsulat sejak 1828 hingga 1956.

Majoriti penduduk Kristian telah berkurangan kerana konflik dan penganiayaan yang berterusan.

Berikutan kemunculan militan Daesh/ISIS di rantau itu pada 2014, terdapat penghijrahan besar-besaran kumpulan minoriti Kristian dan Yazidi.

Kumpulan pengganas itu membunuh ribuan orang awam, merosakkan artifak purba dan menyebabkan kemusnahan berskala besar di bandar bersejarah berkenaan.-  Agensi


Stesen minyak Lubnan sorok bahan api

BEIRUT, 5 Muharram 1443H, Sabtu – Tentera Lubnan mula menyerbu stesen minyak tertutup yang menyembunyikan bahan api, hari ini, lalu menyita tin simpanan minyak untuk diagihkan kepada penduduk.

Tentera dilaporkan merampas puluhan tin plastik berisi bahan api daripada pemilik stesen minyak yang merancang menjualnya kepada penduduk terdesak dengan harga yang lebih tinggi.

Ketika bekalan berkurang, pasaran gelap bergabung di mana petrol dan diesel dijual dengan kos yang semakin tinggi, dengan sebilangan pekerja menerima rasuah daripada pemandu yang meminta bahan api tambahan.

Krisis bahan api Lubnan yang semakin buruk mencapai ambang kehancuran pada hujung minggu setelah bank pusat mengumumkan akan menarik subsidi kerana tidak lagi mampu membuka kredit untuk mengimport bahan api atau mensubsidi pembeliannya.

Hospital, kedai roti, kedai penting dan perniagaan dipaksa untuk mengurangkan operasi atau ditutup sepenuhnya kerana pemadaman elektrik di seluruh negara.

Dalam video yang tersebar di media sosial, hari ini, ratusan kereta beratur di luar stesen minyak di seberang Lubnan sementara puluhan pergaduhan tercetus kerana bekalan minyak terhad.

Di tengah-tengah pergolakan, negara itu juga mengalami gelombang panas yang semakin teruk dengan kekurangan bekalan elektrik.

Seluruh keluarga dilaporkan tidur di balkoni mereka untuk melepaskan diri dari bahang kepanasan.

Sekurang-kurangnya 78 peratus penduduk Lubnan hidup di bawah garis kemiskinan dan kebanyakan perniagaan hampir tidak dapat bertahan, menurut AFP. – Agensi


Pemandu kren mabuk dipenjara, didenda RM10,000

PETALING JAYA, 19 Rejab 1442H, Rabu – Akibat memandu di bawah pengaruh alkohol, seorang pemandu kren dipenjara sehari dan didenda RM10,000 oleh Mahkamah Majistret di sini hari ini.

Majistret Zhafran Rahim Hamzah menjatuhkan hukuman itu ke atas Kow Tuck Choy, 51, selepas dia mengaku bersalah memandu di bawah pengaruh alkohol sebanyak 87 miligram (mg) dalam 100 mililiter darah, melebihi had yang ditetapkan iaitu 50 mg di Jalan Utara, di sini pada 11.45 malam, 1 Januari lepas.

Lelaki itu dituduh mengikut Seksyen 45A(1) Akta Pengangkutan Jalan 1987 yang membawa hukuman penjara maksimum dua tahun serta denda RM10,000 hingga RM30,000.

Mahkamah memerintahkan Kow menjalani hukuman penjara bermula hari ini dan dia boleh dipenjara tiga bulan lagi jika gagal membayar denda.

Timbalan Pendakwa Raya Sharifah Zafirah Syed Mustapa memohon mahkamah memberikan hukuman berbentuk pemenjaraan sebagai pengajaran kepada tertuduh namun Kow yang tidak diwakili peguam merayu hukuman rendah dengan alasan kesalahan itu adalah yang pertama baginya.

Berdasarkan fakta kes, polis menahan sebuah kereta yang dipandu tertuduh disyaki di bawah pengaruh alkohol ketika sekatan jalan raya  Op Alkohol di Jalan Utara, di sini.

Ujian pernafasan yang dijalankan terhadap tertuduh mendapati kandungan alkohol dalam 100 ml darah adalah melebihi 50 mg yang dihadkan. -Bernama


Menteri maklum rungutan pengguna isu kelewatan penerbangan AirAsia

BANGI, 8 Syawal 1443H, Isnin – Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, beliau mengambil maklum mengenai rungutan, aduan dan keluhan disuarakan pengguna berhubung kelewatan penerbangan AirAsia, membabitkan pelbagai destinasi dalam negara.

Beliau berkata, kelewatan penerbangan AirAsia sudah dikesan berlaku sejak penghujung bulan April, dan masih berlarutan hingga kini.

Berikutan itu, KPDNHEP akan terus menjalankan siasatan bagi sisi kepentingan pengguna, dan bekerjasama dengan Kementerian Pengangkutan bagi merungkai permasalahan tersebut demi memastikan ia tidak berlanjutan dan berulang.

Dalam pada itu, Nanta berkata, bagi makluman pengguna perkhidmatan penerbangan, mereka berhak menuntut pampasan (tertakluk kepada beberapa faktor) bagi meneruskan perjalanan.

“Bergantung kepada punca penundaan atau pembatalan, berdasarkan maklumat daripada mavcom.my, pampasan ini mungkin merangkumi makanan, panggilan telefon, dan akses internet (bagi penangguhan selama 2 jam atau lebih).

“.. penginapan hotel dan pengangkutan (untuk penangguhan selama 5 jam atau lebih); dan pembayaran balik secara penuh atau penerbangan alternatif (jika penerbangan anda dibatalkan),” katanya lagi.

Beliau berkata, satu-satunya pengecualian (bagi mendapatkan pampasan) adalah apabila berlakunya suatu ‘keadaan luar biasa’ yang termasuk risiko keselamatan atau cuaca ekstrem, yang mana syarikat penerbangan tidak dapat menjangkanya.

“Jika anda berpandangan bahawa anda tidak menerima pampasan sewajarnya, sila kemukakan aduan rasmi kepada syarikat penerbangan tersebut sebelum anda menghubungi MAVCOM,” katanya lagi.

Terdahulu, orang ramai meluahkan kekecewaan terhadap perkhidmatan syarikat penerbangan tambang murah, AirAsia yang dioperasikan oleh Capital A Berhad.

Lebih ketara di musim perayaan ini, ramai pelanggan mengadu berdepan dengan masalah kelewatan, pembatalan atau penjadualan semula penerbangan mereka dalam notis yang singkat.

Masalah ini telah menyukarkan pelanggan yang telah pun merancang perjalanan mereka sebaik mungkin sebelum perjalanan, bahkan terdapat antara mereka yang terpaksa membeli tiket dengan harga lebih tinggi demi mendapatkan waktu penerbangan ideal.